text:
Agenda di Ehecucion como paso nobo den e cooperacion entre Hulanda y Aruba
SPLICACION VIA UN REUNION CU LO WORDO HACI PUBLICO DI LANDSPAKKET Y E AGENDA DI EHECUCION:
Diaranson 3 di februari pa 3or di atardi
Negosacionnan entre Aruba y Hulanda ta continua pa loke ta trata e condicionnan pa Aruba bin na remarca pa hayaprestamo pa cubri gastonan di Gobierno. Aña pasa, debi na e pandemia di Covid, Gobierno a perde 40% di entrada y no taden posicion pa cubri e gastonan su so. Por lo tanto, Gobieromester a busca ayudo, asina Prome Minister Evelyn Wever-Croes a informa.
Unico ayudo cu Aruba a haya ta di Hulanda. E ayudo aki a bin mara na condicionnan. Gobierno di Aruba a negocia hopi lunapa asina suavisa e condicionnan cu Hulanda a impone. Esaki ta e motibo tambe cu Gobierno no a firma di biaha namomento cu Hulanda a presenta e condicionnan y a tuma tur tempo pa negocia y suavisa e condicionnan apesar cu entre otro sindicato di Polis y algun gremio comercial a pidiGobierno pa firma di biaha.
Dia 13 di november 2020, Gobierno di Aruba y Hulanda a yega na un acuerdo. E condicionnan pa loke ta trata e Landspakket ta conoci y a wordo publica. Desde 13 di november pa 1 di februari a wordo negocia riba e ‘timeline’ di ehucion di e diferente condicionnan cu a conduci den un “Uitvoerings Agenda”, un Agenda di Ehecucion cu a wordofirma dialuna.
Siman pasa diabierna Prome Minister a elabora ampliamenteriba e Agenda di Ehecucion den un cumbre cu sindicatonan di sector publico, sector semi-publico y sector priva y mediadordi Gobierno y tambe den conferencia di prensa dialuna 1 di februari.
Diamars 2 di februari Gobierno a ricibi e Agenda di Ehecuciony a manda esaki pa Parlamento y wordo publica pa henterAruba por mira cua ta e condicionnan.
Prome Minister a indica cu e pakete ta uno bastante elabora naunda cu constantemente un ekipo grandi ta traha riba dje. E enfasis riba tur e areanan ta pa den e siguiente lunananinvestiga y haci estudio y doorlichting. Ta trata temanan di finansas, economia, impuesto, gastonan di sector publico, especialmente salario di trahadonan publico, reformanan di economia, labor, cuido di salud, enseñansa y husticia. Por conclui cu e ensfasis ta pa investiga con e ta na Aruba y compara cu Corsou y Sint Martin y a base di e conclucionnanlo haci cambionan unda cu ta necesario.
E concentracion pa e dianan nos dilanti ta riba e estudionan cu ta wordo haci. Ainda no tin ningun decision riba mesa. Y den e cuadro aki, Prome Minister a indica na tur sindicato cu nan lo wordo involvi ora ta toca nan area prome cu desicionnanwordo tuma.
Parlamento a pidi Gobierno pa splica tur loke ta trata e Landspakket y e Agenda di Ehecucion. Diaranson atardi pa 3or, e splicacion aki ta tuma luga via un reunion publico den Parlamento. Tur minister lo splica kico ta toca nan Ministerioden e Agenda di Ehecucion Gobierno ta invita pueblo di Aruba pa sigui e reunion aki pa sa kico e Landspakket y e Agenda di Ehecucion ta encera.


c: text/html

text:
Centro pa Hoben y Famia a habri su portanan pa comunidad di Aruba
Un proyecto di Sociaal Crisis Plan cu lo brinda guia preventivo pa fortifica famianan di Aruba
Oranjestad, Aruba - Desde inicio di e programa nacional pa combati e crisis social aki na Aruba “Sociaal Crisis Plan” cu a wordo implementa na fin di aña 2018, a cuminsa traha ariba un di e proyectonan di mas importante, cu ta un centro multidisciplinario cu lo ta accesibel pa nos hoben y famianan vulnerabel, caminda nan lo ricibi ayudo den cuadro preventivo riba nivel social-emocional. Despues di un trayecto intensivo, di 1 aña y mey, di preparacion Sociaal Crisis Plan a logra e meta aki pa un Centro pa Hoben y Famia aki na Aruba cu oficialmente a habri su portanan pa nos comunidad.
E Centro pa Hoben y Famia ta un colaboracion entre diferente instancia caminda lo bay brinda servicio den e cuadro preventivo na famianan y hobennan vulnerabel aki na Aruba. E meta principal di e centro aki ta pa 1. brinda e sosten y guia den educacion y lantamento di yiu na mayornan, famia, educador y profesional. 2. Ofrece programanan educativo specialmente na nos hobennan pa cu desaroyo riba e nivel social-emocional, personalidad y liderazgo.
E Centro pa Hoben y Famia aki ta bou di guia y servicio di Comision Vision Pedagogico Aruba (Opvoedcommissie) caminda FADA, Wit Gele Kruis, Fundacion RespetaMi, Fundacion Pa Nos Muchanan, Tienda di Educacion, Departamento di Asunto Social, Heart Centered Leadership Foundation, Telefon Pa Hubentud (131) y Consultorio pa Asuntonan di Adiccion (CAA) lo bay traha hunto bou di un solo dak, pa asina yuda y guia famianan y hobennan den e bon caminda den un forma mas eficiente y efectivo.
Den cuadro di prevencion e Centro pa Hoben y Famia ta bay ta e prome paso pa nos famianan y hobennan aki na Aruba pa asina nan ricibi e sosten y guia profesional cu nan tin mester pa combati nan problemanan social-emocional. E parti di prevencion ta un di e prome pasonan pa combati problemanan social den un comunidad y pesey e Centro pa Hoben y Famia ta un logro sumamente importante pa nos isla di Aruba y su hendenan.
Pa mas informacion por tuma contacto directo cu Centro pa Hoben y Famia na 5281200, por bishita nan personalmente na Sabana Blanco 68-C (ex. Acer building) na Wayaca. Tambe por comunica via email na centropahobenyfamia@gmail.com of riba Facebook @centropahobenyfamia. Pa mas informacion di Sociaal Crisis Plan por bishita nos website www.scparuba.com of por yama na 5281189 tambe por contact via Facebook @scparuba.

robotstxt: allowed

filter: keep


text:
KRALENDIJK – Radio Live 99.9 FM a papia ku Martijn Zwiers di BWM tokante e rotònde nobo ku tin na altura di Kaya Amsterdam i Kaminda Djabou. A tuma nota ku trabou nan ta praktikamente kla pa habri e kaminda pa dianan di fiesta, sinembargo tin e impreshon ku e kaminda ta smal. Meskos ta e kaso na Kaya Carlos A. Nicolaas enfrente di NAPA Auto Parts. Tin hopi espasio na banda pero e kaminda ta smal konstruí. Martijn Zwiers a bisa ku e parti pa loke ta trata midí òf hanchura di kaminda no ta den nan man. “Simplemente nos ta haña tarea pa ehekutá kaminda i e midínan, esta kon hanchu un kaminda mester bin, gobièrnu ta diseñá e proyekto. Nos ta traha segun e midínan ku nos a haña riba mapa. E ta kasi 6 meter di hanchura. Un kos mi sa ku e kamindanan ta trahá di tal forma ku un trùk i treiler por pasa. Pues no tin indikashon ku e kaminda òf e rotònde resien konstruí ta smal. Solamente loke ta diferente for di e rotònde nan aktual ta e sirkulo. E ta untiki mas chikitu ku e otronan den Playa.
E rotònde nobo aki pa djabièrnè awor ta kla, den e sentido ku outo por hasi uso di dje. Na luna di yanüari ta ser’é temporal pa finalisá e trabou den su totalidat. Ta bon pa informá ku no ta pèrmití trùk i treiler (konteiner) hasi uso di e rotònde ariba menshoná pa awor. Esaki debí ku e kaminda no ta apropiá aktualmente pa vehíkulo pisá. Pues pa protekshon di e trabou. Ta urgí pa vehíkulo di peso, hasi uso di otro kaminda pa yega nan destinashon, sin pasa na e rotònde na Kaya Amsterdam i Kaminda Djabou”, Martijn Zwiers a bisa.


text:
Epidemiológo Dr. Izzy Gerstenbluth.
PUNDA- Gastunan di kuido médiko pa personanan ku ta keda hospitalisá pa motibu di infekshon ku Covid-19 ta forma un suma èkstra riba e gastunan regular di hospitalisashon.
Segun epidemiólogo lokal, Dr. Izzy Gerstenbluth, e pandemia di Covid-19, inkluyendo e último ola kousá pa e variante Delta, tin un impakto grandi riba ekonomia di Kòrsou.
Kada tratamentu pa un pashènt ku Covid-19 ta trese gastunan èkstra kuné. Motibu pa esaki ta ku hospitalisashon dor di Covid-19 ta rekerí trato na un manera isolá kual ta eksigí mas mas material i personal médiko. Ademas, personanan ku mester risibí kuido intensivo ta rekerí un otro tipo di funshonamentu i personal médiko spesialisá.
Kuido general pa pashèntnan infektá ku Covid-19 na CMC ta kosta mas o ménos 2.865 florin pa dia èkstra riba e gastunan general di hospitalisashon. Gastunan di kuido intensivo ta mas o ménos 5.508 florin pa dia adishonal riba e gastunan general. Si kalkulá e total di hospitalisashonnan for di komienso di e pandemia te ku awor e gastunan èkstra pa motibu di kuido na personanan infektá ku Covid-19 ta forma un suma ku ta surpasá 13.5 mion florin.
Apesar di tur otro kos ku e pandemia di Covid-19 a trese kuné, malesa severo i hospitalisashon pa motibu di infekshon ta kostando hopi sèn di kual kada un persona di nos poblashon mester karga, esaki Dr. Gerstenluth a duna di konosé.
Ademas, Dr. Gerstenbluth ta anunsiá ku banda di e gastunan haltu ku kuido pa pashènt ta trese kuné e personalnan médiko di CMC ta trahando bou di un preshon inmenso. Konsekuensia di esaki ta ku e personalnan ta agotá, kual por mira den e kantidat di persona ku ta “mèldu ziek” último temporada.


text:
Dialuna 11 di juni 2018 a inicia e playoff di Aruba su Futbol Division Mayor SUB 17 den CDFF. RCA cu a drenta playoff invicto a topa contra di Nacional cu a clasifica como number 2 riba e standing. Pa Nacional a score Edward Clarissa #18 y Javier Jimenez #7. RCA a score Christian Kock #13 OWN GOL (autogol) y Kevin Peña #11. Proximo weganan lo ta Dialuna 18 di juni Nacional vs La Fama na CDGT pa 8or pm. Y Britannia vs RCA na CDFF pa 8or pm.
Division Mayor
Nacional ta gana RCA 3-1 den e Playoff Division Mayor
More in Division Mayor
-
La Fama ta gana Nacional 3-2 den e playoff Division Mayor
Dialuna 18 di juni 2018 a tuma lugar den CDGT na Dakota e wega...
-
La Fama ta gana Britannia 4-1 den e Playoff Division Mayor.
Dialuna 11 di juni 2018 den e di dos wega di e playoff Division...
-
La Fama vs RCA ta keda den un empate Division Mayor SUB 17
Dialuna 23 di April 2018 a tuma lugar den Stadion di Jara na Savaneta...


text:
Orario adapta pa vakantie di biblioteca
Biblioteca Nacional Aruba (BNA) ta informa publico cu biblioteca ta habri den e periodo di vakantie grandi. Biblioteca Nacional Aruba ta adapta su orario pa vakantie grandi. Entrante e siman aki biblioteca ta habri di dialuna pa diabierna di 8or pa 5or di atardi. Biblioteca San Nicolas ta habri diamars anochi te 7or y biblioteca na Playa ta habri diaranson anochi te 7or. Dept. Arubiana tambe ta habri diaranson te 7or di anochi.
Tene cuenta si, cu te proximo aviso, reglamentonan en conexion cu Covid-19 ta keda na vigor pa bishita BNA. Mas informacion di esaki riba biblioteca su website.


text:
E recorte di casi 25 miyon e aña ki den Enseñansa ta conduciendo na situacionan inaceptabel.
Oranjestad: segun sra Arends-Reyes por corda cu na comienso di e gobernacion di coalicion, e miembronan di coalicion tawata papia diferente cu awor. Tawata papia cu kier aumenta e presupuesto di Enseñansa na mas porcentage di e GDP, tawata papia cu lo kier brinda trahadornan di limpiesa na scolnan un mihor salario, tawata rotundamente en contra di independisacion di scolnan publico, ta sostene extra ayudo na scolnan door cu e mesun gobierno a manca e centro multidisciplinario. Den aña 2020 e parlamentarionan di coalicion a tira serbete den ring pa cu Enseñansa y alavez tira tur culpa riba covid-19 y si por tambe riba oposicion, door cu nan ta core auto ta keda wak den spiel patras, lubidando cu ta dilanti nan tin cu wak. Lubidando cu ta nan ta goberna y mester tuma responsabilidad pa cu nan decisionan, pero nan ta prefera bringa cu otro, pone otro bou presion pa vota pro of tur ta bai cas, tur esaki mientras pueblo ta sufriendo eyfor. Esey ta e realidad cu nos ta bibando aden na Aruba. Ainda na aña 2019 a pidi Minister di Enseñansa pa para su planan, cual por cierto e no a hasi. Awor nos ta haña cu e Minister di Enseñansa ta sumamente orguyoso cu e por a spaar casi 25 miyon den Enseñansa, kitando pan di mamanan di famia, cu ta traha duro tur dia ta percura pa hygiena na scolnan di Aruba, kitando pago pa mentor uren, zorg, remedial teaching, jaarlaag coördinator, kitando instructornan di natacion for di payroll y si por otro Ministerio drecha scolnan cu fondonan di calamidad nacional. E directiva di e fundacionan cu tin cu percura pa e scolnan busca pa haña manera pa saca nan som, aumenta schoolgeld no ta un opcion, si basicamente full Aruba a bai atras den entrada. Basicamente gobierno ta pusha e fundacionan aki pa cuminsa kita personal of rebaha nan salario of hasi tur dos. Ta yega un momento cu e presion ta bira demasiado pa pone riba e fundacionan cu na nan lugar ta pase pa scolnan y na su turno ta yega na situacionan den Enseñansa nunca antes bisto. Docentenan cu ta traha sin wordo paga manera mester ta, docentenan cu ora ta kere lo wordo paga ta ricibi entre 10% pa 40% di locual nan a traha pe cu falta. Fraccion di AVP a manda 507 pregunta pa e presupuesto supletorio y conta cu un cantidad tawata destina pa Enseñansa. E contestanan tawata hopi cla cu basicamente a reafirma locual a pasa den e tratamento di e presupuesto supletorio, e confirmacion cu tur e planan pa independisa scolnan publico ta bai door!, natacion den scolnan preparatorio ta un done deal, sinta cu instructor cu tin cu salvaguardia e seguridad? No mester, segun contestacionan, nan lo simplemente wordo informa! Scolnan cu mester mas material y material di hygiena pa combati e pandemia aki, tur fundacion segun gobierno lo mester percura pa esey. No ta gobierno su problema cu otro palabra. E personal di limpiesa antes cu tawata conose beneficionan y un bonus aki aya, awor no ta ni riba payroll di gobierno mas. Si nan yega cas cu mitad di e salario cu nan tawata conose prome cu gobierno a dicidi di saca nan di payroll lo ta hopi. Pa e mesun trabou nan lo bai hopi atras, un trato sumamente inhumano di parti gobierno. Algun ta wardando renobacion di contract, si ta durf, a aserca sindicato pa purba intermedia pero sin mucho resultado. Despues cu a traha añanan largo den servicio pa brinda nos hobenan y maestronan un lugar limpi pa traha aden. Ta increibel locual ta pasando, maestronan y docentenan ta hopi desapunta pa e trato aki cu nan ta ricibiendo y ta cualifik’e como un castigo di parti gobierno. Enseñansa ta sufriendo, esey no ta oposicion ta bisa, esey ta esun cu sa sa, ora bishita cualkier scol of topa cualkier maestro, nan ta sinti cu nan a wordo maltrata pa e gobierno di Mep-Por-Red. Tur den Enseñansa na e momento crucialnan aki merece un trato hopi mas mihor, ta lunanan dificil tin nos dilanti caminda cu e plazo di banconan lo cuminsa stop y tur hende trahador y mayornan lo sinti’e y nos como pais mester ta prepara pa un posibel tercer ola di covid. Apenas den e luna aki un cantidad di scol a habri 100% y scolnan y Enseñansa mester tur e apoyo cu nan por haña. E recorte di casi 25 miyon no ta na su lugar, si tawata desea 25 miyon pa otro proyectonan lo mester a busk’e di afor di un of otro manera pero e situacion na e momentonan aki no tawata permiti pa corta asina drastico ariba Enseñansa sra Arends-Reyes ta termina bisando.


text:
Recientemente a tuma nota di diferente publicacion den medionan di comunicacion y tambe di diferente prensa cu a nombra Prome Minister Evelyn Wever-Croes como persona di aña. Aña 2020 a trece hopi reto inespera y miembronan di prensa ta reconoce e forma con Aruba su Prome Minister a atende cu esakinan.
‘Berdad 2020 tabata un aña hopi excepcional y a trece retonan hopi grandi entre otro pa salud pero tambe financiero. Danki na e sosten di tur colega y integrantenan di e Crisis Team y di e team cu a negocia cu Hulanda pa e sosten. Pero muy especialmente, danki na e comunidad di Aruba cu a mustra disciplina pa asina hunto nos sali di e crisis aki mas fuerte y resiliente”, Premier Wever – Croes a expresa.


text:
2020 TA CONFIRMA CULMINACION DI E PACTO DIABOLICO ENTRE GOBIERNO ACTUAL Y OTMAR ODUBER!
Historia Aleman ta referi na un pacto cu diabel den e leyenda di dr. Faustus. Dr. Faustus lo haya na bida tur beneficio y rikesa basta e haci entrega di su alma. Dr. Faustus ta asumi, cu apesar di a hiba un bida yena di corupcion, manipulacion y mentira, toch na final e lo por a controla e diabel y deshaci di e pacto sin mas.
E esencia di e leyenda ta na prome lugar cu hamber pa poder ta hiba na cera pactonan cu ta adverso na e principionan basico di un gobernacion transparente husto y drechi, pero mas importante ta e creencia cu na final toch lo sali victorioso pasobra a logra elimina e “partner in crime”.
Otmar Oduber ta gobierno y gobierno ta Otmar Oduber! Esaki lo bay ta e reflexion di 2020. Ta insolito con un persona cu durante su periodo den e gobierno berde di AVPOR, di tur sorto di manera a menosprecia y agredi mentalmente integrantenan di e partido geel, pa despues di eleccion yega na un pacto cu e mesun integrantenan aki. Mas insolito ainda ta e hecho cu e mesun integrantenan tabata carg’e den teblachi y tabata trat’e manera un idolo y un gran salbador di patria. No a importa tur su actonan coruptivo ni tampoco e hecho cu kehonan oficial a wordo entrega contra su persona.
Al contrario despues cu Otmar Oduber a retira parce cu su poder a aumenta mas ainda pa locual na final di cuenta e por a sigui beneficia su persona y su amigonan sponsor mescos cu ela haci durante su periodo como Minister. Y e gobierno mientras tanto tabata cera wowo y bira cara sin importa e daño ocaciona na nos pueblo y nos pais.
E pandemia absolutamente NO ta e origen di nos problema actual. For di prome di e pandemia ya caba Hulanda a menasa di lo interveni, si no bin cambio fundamental con ta goberna nos Pais. E integrantenan di e partidonan cu ta conforma e coalicion na mando y sigur Otmar Oduber tabata na altura cu ta cuestion di tempo ki ora Hulanda lo bay cay aden.
E Scorpion Otmar Oduber a logra consolida den dos aña di tempo su poder riba e gobierno, pa despues retira. Un decision clave pasobra di un banda e no por wordo tilda di ta co-culpabel di e entrega di nos autonomia y toch e lo por sigui instrui e gobierno pa cumpli cabalmente cu TUR su deseo y exigencianan.
E comportacion di Otmar Oduber ta conoci y di spera, pero pakico e gobierno ainda ta permiti e influencia di Otmar den e programa di gobernacion? E no tin partido mas toch? Durante e ultimo eleccion ela bay grandemente atras den voto y e expectativa ta cu pa un siguiente eleccion esaki lo baha mas ainda. Kico ta e ganashi anto pa sigui cu Otmar? Un contesta fiho no tin (ainda).
Loke ta en todo caso, manera den e caso di dr. Faustus, gobierno lo no por deshaci sin mas di e pacto cu Otmar. E pacto parce ta graba den piedra y historia un dia por ta lo suminstra nos e motibonan pa locual Otmar a logra hinca POREDmep den su saco manera a bin ta sosode.
Of Otmar Oduber sa secretonan cu por ser divulga of nan ta hunto den "deals" cu ta beneficia algun integrantenan di e coalicion? Aki mester pensa riba e "deals" pa e contruccion di hotel na Baby Beach cu placa procedente di placa manchá cu sanger di e pueblo Venezolano of e "deal" cu RDA a cera, yená di secrecia, cu companianan recientemente lanta (fly by night)!
Ta parce cu dr. Faustus a haya compañe y awor tin mas alma entrega pa asina ey sigui corupcion, manipulacion y mentira.
REBOOT 2.0 lo percura pa caba cu e "leyenda" aki y hiba Aruba den e "MANECE NOBO PA E PUEBLO ARUBANO"
Lider di UPP
Booshi Wever
20 december 2020


text:
Stuurgroep TOP C ta firma kombenio di koperashon – Stuurgroep TOP C tekenen samenwerkingsconvenant
Stuurgroep TOP C ta firma kombenio di koperashon
Partidonan den kuadro di e proyekto TOP C/Tur Wowo Riba Bo a firma awe, djaweps 1 di yüni 2017, un kombenio di koperashon. E partidonan ta: Uitvoeringsorganisatie Reclassering, stichting Ambulante Justitiële Jeugdzorg Curaçao (AJJC), Gezinsvoogdij-instelling (GVI), Korps Politie Curaçao (KPC), Sentro di Detenshon i Korekshon Korsou (SDKK), Justitiële Jeugdinrichting Curaçao (JJIC), Ministerio di Hustisia, Ministerio di Asuntunan General i Ministerio Públiko (OM).
E akuerdo di koperashon tin komo meta pa huntu redusí e kasonan di high-impact crime di un forma signifikante dor di atendé e hóbennan di un forma personal i integral. Ta atendé ku nan ora nan ta sospechoso òf kondená pa kasonan na unda nan a kousa daño na nan víktima. Den e atendimiento integral ta duna guia tambe na nan rumannan menor di edat i dado kaso ku nan tin yu’i. Tur esaki pa tratá na evitá mas daño na komunidat.
E kombenio di koperashon ta duna forma na e atendimiento integral i koperashon ku ta karakterisá e atendimiento di TOP C. E akuerdo di koperashon ta duna kontenido tambe na kon e registro ta ser redaktá, direkshon di intervenshon ta keda establesé, kon intervenshon ta keda depositá i kon ta mantené e resultadonan di intervenshon. Den e kombenio ta duna atenshon tambe na e aspekto di privasidat n e hóben òf hóben-adulto ku ta partisipá den TOP C.
E koperashon ta ta keda monitoriá i guia bou di presidensia di Fiskal Mayo di Ministerio Públiko, sr. Heiko de Jong, i ta konsistí ademas di direktornan di esnan den e kadena hudisial: Sekretario-general di Ministerio di Hustisia, Sekretario-general di Ministerio di Asuntunan General i lider di proyekto di TOP C ‘Tur Wowo Riba bo’. Semper ta invitá tambe Minister di Hustisia ora di toma di desishon importante.
TOP C (Tur Wowo Riba Bo) ta un atendimiento konhunto pa redusí kasonan di asesinato, atrako, robo i kiebro den kas (high-impact crime) kometé dor di hóben i hóben-adulto. Esnan skohe ta hóben i hóben-adulto residivista entre 12 i 24 aña. Nan ta haña guia i atenshon pa pone nan bek riba e kaminda rekto. E kondenado i su rumannan mas chikí ta haña atenshon i e dia nesesario. Aktalmene ta duna guia na 56 hóben i hóben-adulto.
Hopi instansia ta envolví den TOP C (Tur Wowo Riba Bo) manera entre otro: Gezinsvoogdij-instelling (GVI), Uitvoeringsorganisatie Reclassering, Stichting Ambulante Justitiële Jeugdzorg Curaçao (AJJC), Korps Politie Curaçao (KPC), Sentro di Detenshon i Korekshon Korsou (SDKK), Justitiële Jeugdinrichting Curaçao (JJIC), Ministerio Públiko (OM), Voogdijraad, Fundashon Maneho di Adikshon (FMA), Ministerio di SOAW: Kas di Bario, Centrum Familie & Jeugd, Jobcenter, 1000 Hóben na Trabou, Ministerio di OWCS (Leerplicht Unit), Departamentu Salu Hubenil, Stichting Wit Gele Kruis, Stichting FAJ/Yave, SGR-groep: Sociaal Pedagogische Dienstverlening, Fundashon Brasami, Fundashon Kas Popular (FKP), Feffik, Fundashon Accretio, Fundashon Bos di Hubentut, Funditut i Representashon di Ulanda.
——-
Stuurgroep TOP C tekenen samenwerkingsconvenant
Vandaag, donderdag 1 juni 2017, hebben de Uitvoeringsorganisatie Reclassering, stichting Ambulante Justitiële Jeugdzorg Curaçao (AJJC), Gezinsvoogdij-instelling (GVI), Korps Politie Curaçao (KPC), Sentro di Detenshon i Korekshon Korsou (SDKK), Justitiële Jeugdinrichting Curaçao (JJIC), het Ministerie van Justitie, het Ministerie van Algemene Zaken en het Openbaar Ministerie (OM) in het kader van de aanpak TOP C een samenwerkingsconvenant getekend.
Het samenwerkingsverband heeft als doel enerzijds het aantal high-impact delicten significant terug dringen door een persoonsgebonden integrale aanpak van degene die verdacht zijn of veroordeeld zijn voor deze delicten en bovendien verdere schade door deze personen, aan hun eventueel aanwezige minderjarige broers, minderjarige zussen en minderjarige kinderen en aan de samenleving te voorkomen en anderzijds de privacy van de betrokkenen zo veel mogelijk te waarborgen.
Het samenwerkingsconvenant geeft vorm aan de integrale aanpak en de samenwerking die de TOP C aanpak kenmerkt. Verder hoe basisdossiers worden samengesteld, interventierichtingen worden bepaald, verzoeken om interventies bij de partijen worden neergelegd en hoe de resultaten van die interventies worden bijgehouden. In dit convenant wordt ook aandacht besteedt aan het privacy-aspect met betrekking tot de TOP C jongere of jongvolwassene.
De samenwerking wordt conform het samenwerkingsconvenant bestuurd door de stuurgroep, die, onder voorzitterschap van de Hoofdofficier van Justitie, Heiko de Jong, bestaat uit de directeuren van de kernpartners, de Secretaris Generaal van het Ministerie van Justitie en de Secretaris Generaal van het Ministerie van algemene Zaken en de projectleider Top C ‘Tur Wowo Riba bo’. De Minister van Justitie wordt ook steeds uitgenodigd en is aanwezig bij belangrijke beslissingen.
TOP C (Tur Wowo Riba Bo) is een gezamenlijke aanpak bedoeld om het aantal gewelddelicten, overvallen, straatroven en woninginbraken (high-impactdelicten) gepleegd door jeugdigen en jongvolwassenen terugdringen. De geselecteerde jongeren en jongvolwassenen, recidivisten tussen 12 tot 24 jaar worden begeleid en krijgen aandacht om hen weer op het rechte pad te krijgen. Behalve de dader krijgen ook de broertjes en zusjes (brusjes) de nodige aandacht en begeleiding. Momenteel telt het project 56 jongeren en jongvolwassenen.
Aan TOP C (Tur Wowo Riba Bo) zijn veel instanties betrokken, zoals: de Gezinsvoogdijinstelling (GVI), Uitvoeringsorganisatie Reclassering, Stichting Ambulante Justitiële Jeugdzorg Curaçao (AJJC), Korps Politie Curaçao (KPC), Sentro di Detenshon i Korekshon Korsou (SDKK), Justitiële Jeugdinrichting Curaçao (JJIC), het Openbaar Ministerie (OM), Voogdijraad, Fundashon Maneho di Adikshon (FMA), SOAW: Kas di Bario, Centrum Familie & Jeugd, Jobcenter, 1000 Hoben na Trabou, Ministerie van OWCS (Leerplicht Unit), Departamentu Salu Hubenil, Stichting Wit Gele Kruis, Stichting FAJ/Yave, SGR-groep: Sociaal Pedagogische Dienstverlening, Fundashon Brasami, Fundashon Kas Popular (FKP), Feffik, Fundashon Accretio, Fundashon Bos di Hubentut, Funditut en de Vertegenwoordiging van Nederland.


text:
Movemiento Ta Bida ta ofrece Aruba “Hunto Grandi, Grandi Hunto”
Movemiento Ta Bida ta ofrece Aruba “Hunto Grandi, Grandi Hunto”
Den July/Aug 2020 Fundacion Movemiento Ta Bida (FMTB) a tene un encuesta relaciona cu e proyecto nobo cu ta bay ofrece, esta “ Hunto Grandi, Grandi Hunto” (HGGH). Cu e encuesta MTB a desea pa haya indicacion cua actividadnan (nobo/innovativo) 60plussers ta desea. Esta actividadnan cu (ainda) falta of falta (mas) pa 60+.
Proyecto “Hunto Grandi, Grandi Hunto” ta conta cu mentoren cu pa un aña lo sostene y/o yuda cu guia na 5 grupo 60 plus.
E encuesta a duna como resultado un top 3 actividad cu 60 plusnan a indica cu tin necesidad na nan.
- Conocimiento den technologia.
- Contacto Social
- Hardineria
Pa locual ta Aruba su muchanan, Conocimiento den technologia pa 60 plus a resulta e actividad mas pidi. Minister Lampe a indica cu lo bay ofrecenan “digital skills”. Tambe ta conoci cu mayoria di nos hobennan tin hopi bon “digital skills”. Pa 60plus nan “digital skills”, Movemiento Ta Bida lo ofrece “Desaroyo continuo & digital”. “Desaroyo continuo & digital pa 60plus” ta ensera instrucionnan y guia continuo den tres fase. E prome fase ta ensera instrucion y guia na cursistanan cu lo bira e prome instructornan na gruponan/personanan 60+. Un tayer duna pa un profesional di SETAR Aruba NV. Den di dos fase e prome y di dos cursistanan lo traspasa/sigui comparti e informacionnan ricibi segun palabracionnan y den forma structura na otro 60plussers/gruponanan. Den di tres fase lo sigui traspasa e informacion mas 60 plusnan interesa.
E di dos necesidad indica den resultado di encuesta esta “contacto social”, considerando e tempo dificil di virus ta evaluando ki tempo pa cuminsa cune. Nomber di e Proyecto aki ta “Buddy talk den bario” unda cu 60+ activo den comunidad lo bira buddy talk di otro 60+ cu no tin of tin tiki contacto social cu otro 60 plus. Esnan cu bai participa den lo haya e guia necesario.
E di tres actividad indica den encuesta ta Hardineria. Por informa cu MVB/HGGH ta den combersacion cu Serenity y Santa Rosa pa bira partners di e programa aki cu nan guia y sosten. Si tin instancia/persona cu desea mas informacion tocante e projecto “Hunto Grandi, Grandi Hunto” contact e lider di e projecto Rosa Leon.
Presidente di Fundacion Movimiento ta Bida:
- Rudy Leysner
Projectleidster :
- Rosa Leon
6419272
fmtbleon@outlook.com
Mentornan:
- Lupita Giel
- Ingrid Dubero
- Stella Germaan


text:
Departamento di Hende Muher
Declaracion di Mision
Alenta, desafia, ekipa y prove sustento spiritual na tur ser femenino Adventista hasiendo su parti den comparti e mensahe di e evangelio den henter e mundo.
Declaracion di Proposito
E proposito principal ta pa apoya y facilita e desaroyo di e hende muher den su bida cristian, manera dicipel di Hesus y miembro di Su iglesia. Den consulta cu Administracion di Mision Aruba y otro departamentonan di Iglesia, e departamento aki ta comparti e responsabilidad di desaroya un strategia di evangelismo global y ta prove training pa ekiba e muhernan di Iglesia pa nan por pone na halto e number di Cristo den e Iglesia y e mundo.
Nos enfoke
E departamento di Hende Muher ta enfoca den 6 aspecto critico, esakinan ta bareranan cu ta stroba e hende muher alcansa su potencial pleno: analfabetismo, pobresa, riezgo di salud, abuso, duracion di e jornada di trabou y mal condicionnan di trabou; e necesidad di ricibi training y orientacion pa un participacion mas grandi den e mision di Iglesia.


text:
Un estudio realisa pa Universidad di Michigan a desafia e suposicion tradicional:
Zundramento ta stimacion?
Segun e estudio, e hombernan cu e casanan zundrado, ta mas sano. Ta den un matrimonio asina por retrasa e desaroyo di diabetes y promove un tratamento exitoso. Pasobra e muhenan zundrado ta regula e comportacion di nan casa relaciona cu nan salud, specialmente si nan tin problema cu diabetes. Pa yega na e conclusion aki, e investigadornan a analisa e resultado di encuesta di 1228 pareha casa durante 5 aña. Na comienso di e estudio, e boluntarionan tabatin entre 57-85 aña y 389 di nan tabatin diabetes na final di e investigacion. Asina nan a investiga e rol cu e calidad di relacion tin cu e riesgo di contrae diabetes y a haya algun diferencia hopi grandi.
E descubrimento mas sorprendente tabata cu, pa e hombernan, e aumento den calidad negativo di matrimonio ta baha e riesgo di desaroya diabetes y ta aumenta e chensnan di trata e enfermedad, unabes cu e yega. Diabetes ta rekeri e controlnan constante y e muhenan ta zundra nan casa, pa nan somete na nan, loke ta haci cu tabatin tension den pareha, pero ta mehora e salud di e hombernan.
Sinembargo, mesun cos no ta aplica pa muhe. Pa e muhenan, un bon matrimonio ta relaciona na un menor riesgo di tin diabetes cinco aña despues. Hende muhe ta mas sensibel cu homber tocante e calidad di relacion y tin mas tendencia pa experimenta un mehoracion den su salud, danki na un relacion di bon calidad.
E ‘contracara’
E hombernan por keha di e casanan zundrado, pero no ta pa gusto, sino pa necesidad. E muhenan tin un ‘carga invisibel’ den e relacion y esun di ademas di ta casa, mester encarga di tur cos cu ta sosode na cas.
E responsabilidadnan di cas y yiu(nan), casi semper, ta cay riba nan y ora e homber realisa algo, e ta hacie pa ‘yuda’ y esey despues cu e muhe a pidie y a zundr’e p’e hacie.
Mester trat’e como un responsabilidad comparti. No ta culpa di nan pa pensa asina, ta un tema cultural cu ta bin inculca den homber y muhe desde e siglonan atras. Di mes, tin persona cu ta zundrado djis pa ta, pero loke algun ta tuma como recriminacion, ta simpel pedido pa e otro coopera cu e tareanan cu ta responsabilidad di ambos. P’esey mester educa e muchanan pa wak e responsabilidadnan como algo cu ta comparti y no como algo cu uno ta ‘yuda’, ora cu pidie.


text:
WILLEMSTAD – Ministerio Públiko (OM) no a duna masha balor na e retiru di e deklarashonan di Elvis “Monster”Kuwas. “Awor e ta un sospechoso ku ta ninga, esei ta hasi tur kos mas pió ainda p’e.” Asina fiskal Gert Rip a argumentá awe durante e di dos dia di e kaso Magnus. Monster ta e sospechoso prinsipal den e kaso di e asesinato di lider di Pueblo Soberano Helmin Wiels; e lo ta esun ku a tira e tirunan ku a mata Wiels.
OM ta eksihí kastigu di bida largu pa Monster .“OM no por skohe otro, mirando e pasado kriminal i e aktitut durante e proseso di Monster.” Ademas OM ke ‘kita’ e plaka ku el a gana ku e tres asesinatonan, entre nan esun riba Wiels – i e atrako riba Hendrik Henriquez. Rip tabata parse di no tin interes den e alegashonnan di Monster su abogado Olga Saleh-Kostrzewski ku e prueba kontra su kliente ta solamente basá riba deklarashon inkonsistente di testigu i soborno.
Segun Rip apsolutamente no tin un dil entre Monster i OM pa haña un deklarashon, manera Saleh ta bisa. “Loke ami i Monster a papia durante e interogashon riba 14 di novèmber no tabata un dil. E palabrashon ku OM a hasi ta ku Monster por sinta su detenshon na Hulanda, no komo rekompensa pa un deklarashon sino pa su propio seguridat. Hurídikamente ta pèrmití pa hasi palabrashon ku sospechoso i testigu i den e kaso aki asta tabata nesesario”, segun Rip.
Mientras ku abogado Saleh-Kostrzewski a tene un diskurso ekstenso tokante e diskrepansianan den e investigashon di OM, e defensa di e fiskal ku a bira poko iritá tabata kòrtiku i desididu: “aparentemente e abogado den tur kos ta mira un dil. Pa ehersé preshon serka e tiponan di echo kastigabel aki ta nòrmal i permití.”
Asesino pa plaka
“Un bida humano tin hopi balor, pero aparentemente no pa e sospechoso”, Rip a argumentá. Na momento ku e fiskal a konkluí su rekisitorio e famianan di e defuntu den sala a reakshoná emoshoná. “E sospechoso a kometé tres asesinato puramente pa e plaka i el a hasi esaki manera un asesino profeshonal. Su akshonnan a kousa masha hopi doló serka e famianan i e sernan kerí. Nan tin difikultat èkstra pasobra nan tin hopi pregunta ku e sospechoso no ke kontestá.”
OM ta keda mantené e deklarashonnan ku Kuwas a retirá, di su kasá Monalisa i di su baisaitnan i di su ko-sospechosonan. Segun Rip e deklarashonnan aki ta sostené e investigashon tékniko i táktiko i otro deklarashonnan di testigu.
Opshonnan
“Nunka nos no a meskiñá un proseso honesto resueltamente. E abogado ta bisa ku e lo sigui lucha te na último pa laga deklará OM no reseptivo. E ta bisa ku esaki ta e úniko opshon. Un mihó opshon ta pa e sospechoso deklará normalmente segun bèrdat. Esaki lo ta bon pa e mes pero pa e famianan tambe”, Rip a finalisá.
Outor Leoni Leidel-Schenk


text:
Pronóstiko di tempu pa Kòrsou i bisindario bálido te djabierne mainta 06:00 o.l., 17 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djabierne mainta 06:00 o.l., 17 di sèptèmber 2021.
Kompilá: djaweps 16 di sèptèmber 2021, 05:00 o.l. (09:00 UTC).
Tempu: Por lo general parsialmente nublá ku chèns pa algu di áwaseru durante di mainta.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:36 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando den dia posiblemente fuerte den ráfaga; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, no ta antisipá desaroyo di nubia signifikante riba nos region. Sin embargo, un oumento temporal di nubia durante oranan di mainta trempan por generá algu di áwaseru. Mas aleu, ta antisipá ku bientu lo oumentá gradualmente den transkurso di mañan.
Kondishon di laman: Generalmente moderá ku altura di ola entre 1 i 1.5 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djasabra mainta: Parsialmente nublá i generalmente seku ku un bista redusí.
Meteorólogo: Abraham.


text:
CochabambaNews
Joel ta jega Aruba
Famia y amigonan a bin pa saludo Joel
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra. Monique Van Embden.
Nos a combersa cu Joel riba su experiencia den e Weganan Odesur, su logro y mas cu claro di su ruman Omar, awe den felis memoria cu sin duda tabata hunto cu Joel den e conkista historico aki. Tambe nos a combersa cu Sra. Monique van Embden riba e logro di Joel y e temporada dificil cu Joel a pasa aden despues di e perdida repentino di su ruman homber.
Scucha e entrevista hopi emocional di un hoben cu tabata determina pa logra lo maximo den su deporte apesar di a pasa den e obstaculo mas grandi den su bida.


text:
Waya di coriente a cay riba auto causa daño na dje. E wayanan tabata spart candela
Diasabra atardi a drenta informe di cu un palo di bandera a cay kibrando e wayanan y candela tabata spart for di nan na Palm Beach, mesora a dirigi un patruya na e sitio. Na yegada di e patruya a bin constata cu aki ta trata di un tubo usa como palo di bandera cual su abao tabata putri y cu e biento fuerte a benta esaki riba e wayanan di coriente causando un kortsluiting y kibrando e wayanan esakinan a cay abao y tabata tira chispanan di candela cada rato. Polis a solicita presencia di Elmar pa bin resolve e problema akinan.


text:
Dialunamainta, Prome Minister Evelyn Wever-Croes a duna un update riba e status di formacion di gobiernonoboenfatisando cu speculacionnantocante screening pa Minister ta tumandoluga y ta tumasu tempo pasobraesaki ta algo serio y nada pa specula cu ne. Despues di 2 lunadesdecu eleccion a tumalugadia 25 di juni ultimo, e proceso di formaciondi e gobiernonobota bayendohopi bon y naun velocidadmanerapremira.
Simanpasadiahuebs 19 di augustus, Partidonan MEP y Raiz a firma e acuerdo di gobernacionnaSanicolas. Dene acuerdoaki tin e puntonanden liñanangrandicu mas lo enfocaribadje den e periododi gobernacion. Tambe ta haci ecompromiso cu prome cu fin di october, cada minister ta bay dunasuaporte pa asinayegana un programa di gobernacion mas detayaya cu e ta mas conoci cu kico ta biba den suministerio. E lo preparasuaporte pe programa di gobernacion cu lo wordoaproba den Conseho di Minister y despuespresentanaParlamentodi Aruba fin di october.
Actualmente ta finalisando e reparticion di carteranan entre partidonan MEP y RAIZ y despues lo traha y finalisa e parti di candidatonan pa Minister.
“Esaki ta e status update na e momentonanaki. Mi a tuma nota cu tinhopispeculacionandando y mal informacion ta wordoduna di ken a pasa screening y ken no. Nos no ta eynanainda. Nos ta trahandoriba tur loke mesterwordohaci. E ta un trabou cu ta tuma tempo y mikierhaci’ehopina serio pa asinanos ta sigur cu ta e mihointeres di Aruba ta wordosirbi. E screening no a pasaaindadus tur speculacion no ta berdad. E unico cu por bisaesey ta amicomoformador y nos no ta eynanainda. Pronto Aruba lo hañasugobiernomanera cu pueblo a pididia 25 di juni”, Prome Minister aexpresa.


text:
DEN HAAG- Awe diputado Nina den Heyer i direktora di Samenleving en Zorg, Sirvana Servilia a firma diferente akuerdo ku e ministerio. Entre otro a firma un akuerdo di kolaborashon pa area di “leerplicht” i a siguí elaborá riba e topiko di biblioteka, … [Read more] overDen Heyer ku Silvania ta firma akuero na OCW
Selebrá dia di bestia na Animal Shelter Bonaire
KRALENDIJK - Pa selebrá dia di bestia, Animal Shelter Bonaire ta invitá bo pa un Marshe di buki/ marshe di pruga hopi speshal. Esaki lo tuma luga riba djadumingu 3 di oktober, for di 9 or te ku 3 or na Animal Shelter Bonaire, Kaminda Lagun 26. Mas ku 6,000 … [Read more] overSelebrá dia di bestia na Animal Shelter Bonaire
Regata adaptá ku deporte, ku stènt i sin grupo musikal
KRALENDIJK – Regata ta sigui e aña akí den forma adaptá, asina gezagheber Rijna a duna di konosé na nòmber di Kolegio Ehekutivo. E kompetensianan di boto ta sigui manera planiá, ta pèrmití stènt, pero aktuashon musikal i evento durante anochi no ta posibel e … [Read more] overRegata adaptá ku deporte, ku stènt i sin grupo musikal
Oumentá e oportunidatnan di merkado laboral pa studiantenan lokal
KRALENDIJK - For di awor, e sentro di trabou, Plenchi di Trabou, ta introdusí un supsidio di gastunan di salario pa esnan ku ta traha ku studiantenan ku ta sigui e liña di estudio pa orientashon profeshonal (beroepsbegeleidende leerweg, BBL) na Boneiru. Ku, … [Read more] overOumentá e oportunidatnan di merkado laboral pa studiantenan lokal
Number di Crib pa tur residente
Kralendijk- Ofisina di Impusto (Belastingdienst CN) ta informá ku nan a traha un asina yamá number di CRIB (Centraal Registratie Informatie Belastingplichtige), pa tur habitante entre 0 i 67 aña di edat. CRIB ta referí na Registrashon Sentral di Informashon di … [Read more] overNumber di Crib pa tur residente
Departamentu di reservashon EZ Air ta habri 7 dia pa siman awor
Willemstad- Entrante awe, djadumingu 26 di sèptèmber 2021 pasaheronan di EZ Air na Kòrsou tin mas opshon pa kumpra nan pasashi. E ofisina di benta di EZ Air na aeropuerto Hato for di awe ta habrí tambe tur djadumingu entre 10 'or di mainta i 4 'or di atardi. … [Read more] overDepartamentu di reservashon EZ Air ta habri 7 dia pa siman awor
Wingo ta kuminsá bula bèk entre Bogotá ku Kòrsou
Willemstad- E kompania di baho kosto Colombiano, Wingo, ta bai kuminsá bula bèk entre Bogotá i Kòrsou entrante 6 di òktober 2021. E kompania a anunsiá vários biaha di lo kuminsá bèk ku su buelonan pa Kòrsou, pero te asina leu esaki no a materialisá. Esaki … [Read more] overWingo ta kuminsá bula bèk entre Bogotá ku Kòrsou
Tin 4 persona den hospital
KRALENDIJK - Tin 71 kaso aktivo di Covid-19 na Boneiru awe 16 di sèptèmber 2021. Di e 85 resultadonan di tèst ku a drenta 7 a resultá di ta positivo. Di kasi tur e personanan ku a tèst positivo e fuente ta konosí. A atmití un persona mas den hospital. Tin 4 … [Read more] overTin 4 persona den hospital
Ta desaroyá Playa Fòrn’í Kalki pa famianan lokal por gosa mas den e mesun ambiente
Kralendijk - Gobièrnu di Boneiru ta sigurá ku Playa Fòrn’i Kalki ( Bachelor’s Beach) lo keda aksesibel ku entrada gratis pa tur bishitante. A skohe pa desaroyá e bich pa drecha e fasilidatnan pa famianan por gosa mas di e playa manteniendo e ambiente … [Read more] overTa desaroyá Playa Fòrn’í Kalki pa famianan lokal por gosa mas den e mesun ambiente
Embahador di bishita serka Gezaghèber Rijna
Kralendijk - Embahador di Reino Hulandes na Venezuela Robert Schuddeboom, tabata di bishitá serka gezaghèber Edison Rijna. Nan a papia di e situashon na Venezuela. Tambe nan a papia di e laso entre e dos teritorionan i e desaroyonan ku tin tokante … [Read more] overEmbahador di bishita serka Gezaghèber Rijna


text:
WILLEMSTAD – Alumnonan di Marnix College, un skol d VSBO, ta gosa di nan pouze bou di e afdaknan den plenchi di skol. E vèlt ku banki ta yen di awa. E alumnonan sintá riba e bankinan kasi ta sinta ku nan pianan den awa. Algun yalusí di e sala di gemnastik ta seka di bini abou. E lès di gemnastik no ta sigui, pasobra den e sala di gemnastik awa ta kai mes duru ku pafó. No tin sèn pa drech’é.
Maghalie van der Bunt-George, direktor di Asosiashon di Enseñansa Protestant Kristian (VPCO, Vereniging Protestants Christelijk Ondrwijs) no ta aseptá mas. Poko tempu pasá e mes i un delegashon di VPCO a bai serka promé minister Rhuggenaath pa trese e situashon malu den enseñansa bou di su atenshon.
Nada nobo
No ta nada nobo ku tin muchu poko sèn pa enseñansa. E Fundashon Ofisina di Accountant di Gobièrnu a konstatá esaki for di 2011. No tabata trata solamente di mantenshon sino tambe di material pa skol, ICT, limpiesa i e resibu di koriente.
VPCO tur aña a base di e sistema di V&V ta haña 17.500 florin pa mantenshon serka Fundashon Mantenshon di Skol. Van der Bunt-George ta haña ku su organisashon di enseñansa tin derechi riba un finansiamentu komparabel ku esun di Dienst Openbare Scholen i Stichting Rooms Katholiek Schoolbestuur. Esakinan por ehèmpel tin un departamento di Human Resources, VPCO no ta haña sèn p’esaki pasobra ta konsiderá nan un organisashon chikí. Pero VPCO a krese bira un organisashon ku 240 trahadó.
‘Atenshon pa enseñansa den nesesidat’
Tin shete skol ku mester di mantenshon pronto. Esaki ta kosta un mion florin, Van der Bunt-George ta bisa. Pero e no a pidi promé minister esaki. E ta haña ku ta mas importante pa enseñansa den nesesidat haña atenshon. “Si gobièrnu no duna sèn nos mester buska otro kaminda. Kisas serka komèrsio, kisas tòg serka e mayornan ku sí tin moda.”
‘Si gobièrnu no duna sèn nos mester buska otro kaminda’
E direktor di VPCO no ke bisa kuantu mester invertí pa adaptá su skolnan na tempu moderno. Aktualmente ta modernisá un tiki un tiki. Mayoria bia esaki ta sosodé ku e sèn di kontribushonnan di e asosiashon. Ku esaki aña pasá a kumpra un método di lesa nobo pa enseñansa di fundeshi.
Menasa di un instrukshon
Ta di mira ainda si VPCO i tambe e otro organisashonnan di enseñansa lo haña mas sèn serka gobièrnu e temporada ku ta bini. Gobièrnu den e último simannan a hasi tur loke ku e por pa evitá un konseho pa un instrukshon di Cft na Konseho di Minister di Reino. Si gobièrnu di Kòrsou hañ’é ta hala un strepi kòrá grandi den e diferente plannan, ta di puntra ku nan lo keda sin inkluí enseñansa den esaki.


text:
KRALENDIJK – Rileyson M. Ayera tardi a nenga di aseptá ku el a maltratá e yu di kriansa di 4 aña. Hues G. Edelenbos a splika Rileyson ku loke el a hasi ta inkorekto. “Un tik riba kurpa di e mucha manera bo ta bisa awe no por a resultá asina fuerte.
Akusado a menshoná ku no solamente e ta suta e mucha, sino otronan tambe ta hasié. “Nos no ta aktua ku mal intenshon, sinembargo pa stòp i mustr’é ku loke el a hasi ta inkorekto, ”akusado Rileyson a bisa. Hues a bisa ku momentu ku Rileyson rabia, e ta aktua hopi deskontrolá. “Bo a rabia i dal e mucha, tambe kibra e ‘Tablet’ di e mucha. Aparte di a atendé brutu ku e mucha, bo a menasá e mama di e yu. Bo tin poko problema pa dominá bo mes i momentu ku bo usa droga, ta bira mas difísil pa bo kontrolá bo mes, ”hues a bisa e akusado. Fiskal den su rekisitorio a bisa ku ta trata di 2 akusashon, maltrato i kibra e ‘Tablet’. Mi ta pidi un kastigu di prison di 30 dia, di kua 20 dia kondishonal i 3 aña di prueba.”
Abogado a bisa hues den defensa di e kliente, pa kita e akusashonnan.
Último palabra di akusado: ”Mi ke yudansa pa mi por kontinuá stabil den komunidat i ku mi famia. ”Hues a sera e kaso i a bisa: ”E promé akusashon di bo yu di kriansa ta hopi serio. Riba potrèt ta notabel ku bo a dal e mucha fuerte. Mi ta kita e akusashon, sinembargo mi ta ripara ku bo ta hopi agresivo i ta gusta grita. Mester atendé i kambia e forma di komportashon agresivo. Tokante e ‘Tablet’, Si bo a kumpra algu i regalá un hende, loke bo a regalá e persona no ta di esun ku a kumpr’é. Esaki mi ta bisa, debí ku bo a menshoná ku ta abo a kumpra e ‘Tablet’ pa e mucha.
Loke fiskal J. Blanco a pidi ta bon i mi ta mantené, i aserka mi ta pone ku bo mester atendé ku reclasering pa traha riba e komportashon.


text:
WILLEMSTAD – Trahadónan den sektor di horeka ku beneplásito a tuma nota ku Parlamento a aprobá e inisiativa di lei di partido politiko PAIS, pa prohibí humamentu di produktonan di tabako entre otro den sitionan públiko. Siman pasá Staten a aprobá e lei ku mester protehá hendenan ku fuera di nan alkanse ta eksponé na e peligernan di humamentu pasivo.
Kenneth Valpoort, sekretario general di sindikato Horecaf a menshoná ku e sindikato tambe a lucha hopi tempu pa logra e prohibishon aki, ku ta perhudiká tambe trahadónan den e sektor.
Dulce Koopman den kombersashon ku Kenneth Valpoort
E libertat pa huma tabako ta keda eksistí den airu liber òf ambiente propio di trabou, sín ku ta e ta afektá e sistema di bida salú di no-humadónan. Violadónan di e lei por haña un but di maksimalmente 5 míl florin. E lei ta drenta na vigor denter di 6 luna.
Outor Dulce Koopman


text:
Tag Archives: loongrens
Presentacion di e Proposicion pa Sanacion Fondo di Seguro di Malesa
Akibao por baha e presentacion duna pa SVb na Parlamento pa e historia y situacion actual di e fondo di seguro di malesa. Tambe por tuma nota di e proposicionnan pa sanea e fondo aki. Presentacion Sanacion Fondo di Seguro di Malesa (Documento PDF)
Loongrens Seguro di malesa (ZV)
ANUNCIO RELACIONA CU LOONGRENS DI SEGURO DI MALESA (ZV) E salario maximo (loongrens) pa wordo sigura pa e seguro di malesa (Ziekteverzekering of ZV) di SVb ta:


text: KRALENDIJK – Djasabra tras di lomba Nerio Mercelina i esposa Leticia a selebrá nan fecha natal. Nerio a kumpli 95 aña di bida i Leticia 90 aña di bida. Famia a pidi un misa spesial pa e pareha na parokia La Bírgen di Coromoto. Durante predikashi pader Alphonsus Baak a menshoná ku tiki hende ta bai misa na Boneiru. “Hopi hende a reakshoná riba loke mi a menshoná siman pasa puntrando si nos ta sigur ku nos ta topa esnan ku a bai nos dilanti den shelu. Hende ta kere fásilmente ora e fayesé e ta yega serka Dios, pasobra Dios ta bon. Momentu un persona fayesé i bai shelu e ta topa e angelnan. ‘God is wel goed maar niet gek’, pader a menshoná. Hende mester hasi hopi esfuerso pa bai serka Dios. Mester traha duru,”entre otro pader Baak a menshoná durante predikashi. Evangelio di ayera Hesus a konta e disipelnan ku un dia lo yega fin na tur e kosnan bunita ku tin na mundu. Hesus a sigui bisa, Tene kuidou i no laga niun hende gaña boso, usando mi nòmber. Boso lo tende di guera, rebelion i mas, sinembargo no spanta, pasobra hopi kos lo sosodé promé i esei no ta fin. Kos teribel ta bai sosodé ku señal grandi na shelu, entre otro tin skirbi den e evangelio, tin skirbi ku Hesus a bisa den Evangelio di Hesu Kristu segun San Lukas. Na final di Santu Sakrifisio di Misa pader a hasi orashon ku e pareha i a bendishoná nan ku awa bendita. Misa tabata animá pa Kor Flor di Coromoto.


text:
Prome Minister Evelyn Wever-Croes; GABINETE WEVER-CROES A LOGRA PRESUPUESTO BALANSA
Prome Minister Evelyn Wever-Croes:
GABINETE WEVER-CROES A LOGRA PRESUPUESTO BALANSA
ORANJESTAD — Dialuna mainta Prome Minister Evelyn Wever-Croes y Minister di Finansa Xiomara Ruiz-Maduro, a anuncia e bon noticia riba tereno financiero. Gabinete Wever-Croes a logra cera presupuesto balansa pa 2020, cu surplus manera acorda den e maneho financiero y economico di Gobierno di Aruba y cu Hulanda. Prome Minister a expresa cu esaki a wordo logra cu hopi sacrificio, vision y dedicacion di Parti di Gobierno di Aruba como tambe e Pueblo di Aruba. Apesar cu no tawata facil, hunto a logra e bunita resultado cu awe por anuncia e bon noticia aki pa nos pueblo.
E situacion financiero cu Gabinete Wever-Croes a encontra casi 2 aña pasa cu a drenta Gobierno, tawata, manera Prome Miniter a expresa, “Nos no por a kere loke nos a encontra”. Gobierno a encontra un situacion financiero hopi penibel cu un deficit di casi 300 miyon florin. Gobierno a logra baha esaki pa 155 miyon florin pa aña 2018. Sinembargo e situacion financiero a keda dificil. Y hunto mester a tuma pasonan duro pa pone Aruba bek riba e rumbo di finansas saludabel.
E deficitnan, e debe redobla den apenas 5 aña di gobernacion di e Gobierno anterior, tawata e causa di inflacion, causa di stagnacion economico, causa cu no por a inverti den enseñansa, den cuido di salud y cuido di di nos grandinan, entre otro.
“Den menos di dos aña, despues di decisionnan dificil, basa riba un vision, sacrificio, y compromiso pa saca Aruba for di e problema financiero, conhuntamente nos a logra presenta un presupuesto balansa. Por bisa tambe cu Gabinete Wever-Croes a marca e prome Surplus den nos presupuesto despues di 12 aña. Esaki solamente por a wordo logra door di dedicacion y un maneho structural di un Gobierno serio y responsabel”, Prome Minister Evelyn Wever-Croes a duna di conoce.


text:
aruba
-
Lima2019
Weganan Panamericano a jega su final
E Weganan Panamericano Lima 2019 a yega su final cu Aruba marcando historia cu nos prome medaya di e weganan.…Read More »
-
News
Aksel ta ricibi su medaya
Momento cu e atleta di Beach Tennis Aksel Samardzic ta ricibi su medaya di brons na Rosario. Momento cu e…Read More »
-
News
Duo masculino Beach Tennis cla pa e final
E duo di beach tennis Sander Castro y Aksel Samardzic ta cla pa e gran final manjan aki na Rosario…Read More »
-
News
Bandera a cuminsa bula na Rosario
Aruba su bandera a cuminsa bula awe na Rosario Awe mainta a tuma lugar oficialmente e ceremonia di bandera na…Read More »
-
News
Buki Conmemorativo 46 atleta Olimpico Arubano
Comite Olimpico Arubano a presenta nan buki conmemorativo di e 46 atletanan Olimpico Arubano Durante un bunita ceremonia celebra na…Read More »
-
Barranquilla2018
Team Aruba Bowling ta conta di nan prome dianan
Team Aruba Bowling femenino ta conta di e prome dianan di competencia na Cali, Colombia pa e Weganan Centroamericano y…Read More »
-
Barranquilla2018
Ceremonia Apertura Barranquilla2018
Diahuebs anochi den e stadion Metropolitano Roberto Melendez a tuma lugar un bunita ceremonia di apertura di e XXIII Weganan…Read More »
-
Barranquilla2018
Aruba yama bon bini na Barranquilla
Diahuebs mainta, e delegacion Arubano participando na e Weganan Centroamericano y del Caribe Barranquilla 2018 a keda oficialmente yama bon…Read More »
-
News
Juelle Thode ta planta mata na Villa Centro Americano Colombia
Lo crea un Villa Centro Americana sostenible mientras cada pais participante na dicho weganan a planta un mata. Diabierna den…Read More »


text:
Infeccion na orea ta e di dos rason mas comun pa hiba un cacho veterinario, pesey ta importante pa mantene bo mascota su orea saludabel.
Pero con frequente esaki mester sosode na cas? Falta di limpiesa por causa purga y crecemento di bacteria, mientras limpiesa di mas por causa cu e wax natural di e ora ta gasta y causa iritacion.
E wax natural den bo cacho su orea ta yuda lubrica y proteha su cuero delicado contra infeccion. E capa mester keda presenta, asina ta solamente ora e orea ta “sushi” mester haci limpiesa.
Con hopi e ta tarda pa e orea susha ta depende di e rasa di e cacho, su lana, nivel di actividad, produccion di wax y humedad. Na otro palabra, e ta varia pa cada cacho. Veterinarionan ta recomenda haci limpiesa un bez pa luna “normal”, pero pa esnan cu ta gusta landa, lora den tera of ta sensitivo pa infeccion, esaki lo mester pasa mas frequente.
Controla e oreanan cada biaha cu bo banja bo mascota despues cu nan a hunga, por ehemplo despues di un atardi na lama. Simplemente pasa un panja limpi na e exterior di e orea y e flap ta mayoria bez suficiente pa mantene e oreanan limpi. Si mester, tambe por aplica un tiki limpiado di orea cu ta aproba pa un veterinario riba un pida catuna y pasa esaki rond di e flap di e orea.
Pa determina si a bira tempo pa flush orea, lanta e flap y wak paden. Si bo ripara sushi of aumento di sushedad bruin den a orea, por ta tempo pa usa un limpiador den e area horizontal di e canal di e orea. Sin embargo, prome cu bo haci esaki percura pa bo mascota no ta sufriendo di un infeccion di orea!
Si acaso bo mascota tin e siguiente sintomanan acompanja pa sushedad of pus, no purba di haci e limpiesa bo mes y consulta un veterinario di biaha:
- Holo malo for di e orea
- Pus of sanger
- Grawatamento den exceso di e oreanan
- Sacudimento violento di e cabez
- Flap or canal di orea ta cora of hincha
- Sensitividad of dolor ora mishi cu e oreanan
Ta sumamente importante pa percura cu bo cacho semper sinti un experiencia positivo ora di wordo trata na cas pa asina e tin confiansa den bo pa tratamentonan den futuro. Si acaso bo no ta sigur, semper ta un bon idea pa check cu bo veterinario prome.


text:
Oranjestad-Mi lo dedica den dos articulo mi preocupacion tocante e rol cu Mike Eman ta hunga den realisacion di su plan pa haya Hulanda permiti Juan David Yrausquin hasi prestamo pa yena e buraco financiero di pais Aruba, y pa AVP sigui derocha placa na nan financistanan di campaña.
E prome parti lo ta dedica na Philips, KLM y e rol cu Flamingo Airport ta hunga den e maniobra di Mike Eman pa engaña e pueblo Arubiano riba su “logronan” fantasma.
Den un democracia bibo ta esencial cu cada “move” di e gobierno wordo scrutina debidamente. Na momento cu partidonan, tanto esnan cu ta defende gobierno como esun den oposicion, cu of sin representacion den parlamento, faya den eherse e deber fundamental di controla gobierno, e pais ta core un riesgo hopi grandi di cay den un recesion manera a sosode na Grecia, pero tambe na Merca y Europa, cu no kier a premira e desaster financiero door di hipotecanan cu a wordo duna door di banconan priva y e companianan di seguro.
Aruba ta den un situacion financiero deplorabel y e gobierno di Mike Eman ta trata tur sorto di forma di saca su curpa, door ta intransparente y deshonesto cu su pueblo. Mas bien Mike Eman ta trata di recupera e confiansa cu su gobernacion a perde di Hulanda door di hasi inversion den companianan hulandes, sperando cu Hulanda lo bay di acuerdo pa Aruba fia placa toch cu un interes abou.
E resultado lo ta cu Aruba lo endeuda su mes ainda mas. Pues contra e interes di e pueblo Arubano, djies pa e keda “de braafste jongetje van de klas”! Y AINDA FALTA.
Mi a yega na e conclusion aki despues di a analiza diferente publicacion den medionan di comunicacion.
Na prome lugar e deal cu Aruba a sera cu Philips. Manera nos sa e recesion tabatin su efecto negativo grandi riba companianan manera Philips. E compania a trata di tur forma di reduci e perdidanan, y un di e opcionnan factibel ta pa purba di habri mercadonan (aunke chikito manera Aruba) na unda e por bende su articulonan. Aunke Philips tin un bon nomber mundialmente, Aruba semper a hasi uso di productonan di e competidornan di Philips. Cu e compania kier propaganda su productonan na Aruba ta semper bonbini, pero kiko e efecto lo ta pa e negoshinan local? Nan lo por competi ainda cu nan productonan cu no ta di Philips? Y con grandi e chens pa sobrevivi un invasion di productonan di Philips lo ta pa nan negoshi y pa clase media riba nos isla?
Un di dos punto ta e deal cu KLM. Na diferente ocasion mi a lansa e pregunta pa Mike Eman pa e informa pueblo cuanto e deal aki lo bay costa Aruba. E actual CEO di KLM sr. Camiel Eurlings a duna di conoce cu a escohe Aruba pa su prome vuelo transatlantico cu biofuel (e prome vuelo tabata na 2012 pa Rio de Janeiro) pasobra Mike Eman semper a mustra hopi entusiasmo y interes pa yega den un tempo corto na uso di energia duradero.
Permitimi hasi algun observacion riba e ponencia aki di sr. Eurlings:
1. Sr. Eurlings den pasado ya caba a yega di hasi sierto maniobranan dudoso. Como minister di transporte e a duna KLM na 2010 1 miyon euro pa desaroya biokerosine. E mesun minister aki como minister a trata na privilegia KLM den e caso di e volcano na Escocia. Como recompensa Sr. Eurlings despues a haña nombracion como director di KLM. Parlamento Hulandes a haña nan mes obliga di bin cu un “gedragscode” pa evita cu den futuro ex-mandatarionan bolbe duna un impresion di un “conflict of interest”.
2. Na 2001 KLM deliberademente a bypass Corsow y tambe Aruba y hasi Bonaire nan coneccion cu Caribe. Segun NRC Handelsblad den un articulo publica dia 7 di december 2013 y cu ta carga e titulo: ‘KLM kreeg op Bonaire alles voor elkaar’, KLM a logra di haña dealnan di fuel sumamente favorabel di e gobierno di Bonaire cu alabes a laga renoba su airport pa acomoda KLM. Esaki a resulta den un caso hudicial (Zambezi zaak) contra diferente politico Boneriano. Mi no ta tuma KLM na malo pasobra esey ta e forma di proceder di cualkier compania grandi cu kier reduci su gastonan riba custiya di otro. E pregunta ta: unda KLM a keda como e bon partner di gobierno di Aruba e tempo ey??
3. E decision tuma na principio di 2001 door di KLM tabata basa riba e situacion financiero dificil di aeroliñanan. KLM a wordo cumpra despues door di Air-France dia 30 di september 2003, y manera mi ta compronde e compania frances awor aki no ta pasando den su mihor temporada. Mester a bin cu accionnan competitivo pa tene cabez na halto y di otro banda mester a trata di cumpli cu e asina yama “Biofuels Flight path” cu a wordo acorda na Brussel dia 18 di mei 2011. Intencion ta pa “Achieving 2 million tonnes of biofuels use in aviation by 2020″.
4. E uso di biofuel a wordo cuestiona den diferente ocasion. Tur hende ta di acuerdo cu mester busca un alternativa adecuado pa e uso di kerosine, pero den nan afan pa logra e meta stipula na Brussel, cierto compania a bay over na cumpra “landbouwgrond” na paisnan di tercer mundo. E productonan cultiva no tabata wordo usa pa combati hamber den e paisnan menciona, pero nan uso tabata exclusivamente pa produci biofuel.
Obviamente e accion aki a lanta hopi critica y e experimento a wordo bandona. A sali en busca di otro alternativa.
Lufthansa a dicidi di stop temporalmente cu su vuelonan cu biofuel. Uno, pasobra e ta 6 pa 8 biaha mas caro cu jetfuel normal, y NO 3 pa 4 biaha manera KLM por medio di Eurlings, a laga sa (un otro mentira), y tambe pasobra ta dificil pa haña un stock di biofuel confiabel. KLM na su turno a sera un deal pa evalua e uso di “frituurvet” cu e compania SkyNRG na unda KLM ta participa cu 30%, dus un win-win situacion pa KLM.
5. Kiko e rol di Bonaire, cu ta encarga cu KLM den Caribe, ta den e caso aki? E contesta no a dura largo pa sali na cla. Durante e ultimo bishita di sr. Eurlings na Bonaire, el a laga sa cu Bonaire y KLM lo inventarisa con lo prepara na prome lugar Flamingo Airport y despues un otro airport den e area di Caribe-Hulandes pa yuda desaroya un “handelshub” entre Europa y Latino-America. NO TA ARUBA Y KLM LO HASI ESAKI, PERO BONAIRE Y KLM. Tambe sr. Eurlings a informa cu KLM tin mas ainda “in petto” pa Bonaire.
( Un otro tubo di Mike Eman)
Nada contra pa nos hermana Isla Bonaire tambe ricibi tur e beneficionan menciona door di sr. Eurlings, pero loke ta remarcabel ta cu KLM ta hunga “mooi weer” (di kende nan lo a siña esaki??) cu Aruba, mientras tanto e berdadero deal ta socede cu Bonaire. Esaki lo mester hasi Mike Eman dolor ya cu KLM ta hasi y deshasi cu e “logronan” cu na Aruba Mike Eman ta propaganda den grandi. Mike Eman no tin salida di e problema aki, pasobra e mester logra aprobacion di Hulanda pa hasi e prestamo miyonario, asina ta cu e lo mester guli e pildo amargo aki sin keha. E pregunta cu Mike Eman mester contesta ta cuanto e sponsoring di e experimento cu biofuel lo costa Aruba. Corda e buelonan aki ta hopi caro, esta 6 pa 8 biaha mas caro cu normal, cu pa un parti grandi ta wordo subsidia of patrocina (sponser); Dios sa cuanto Mike Eman y AVP a regala e multinacional aki. Djies pa e keda cu e titulo di ” de braafste jongetje van de klas”.
(KIKO FALTA AINDA??).


text:
KRALENDIJK – Cherel Kwidama presidente nobo di sindikato AFBW tabatin un entrevista na Radio Live 99.9 FM. El a menshoná ku despues di fayesementu di eks presidente Nilco Rollan, AFBW a kuminsá ku e proseso pa reorganisá e sindikato.
“AFBW despues ku Rollan a fayesé a reorganisá e organisashon pa kontinuá. Miembronan di e direktiva bieu a apuntá un presidente nobo i un miembro mas di direktiva pa yena puestonan ku tabata habri. E plan ta pa reorganisá i pone kosnan kana na òrdu. Mester dokumentá tur kos awor despues di 10. 10 .10.. Ta momentu pa traha intensivo pa trese bèk e miembronan ku a bandoná AFBW. Hopi miembro a bai for di e sindikato, pues trabou tin pa logra trese nan den e organisashon.
Djarason awor 8 di yanüari ta bai tin un reunion importante na e sede sindikal di ABVO na kaminda Yato Bako. E ta pa miembro i no miembro di AFBW. Ta bai papia tokante logronan di pasado i kon ta bai kontinuá. Awor pa dilanti ta bai tin mas aktividat organisá pa AFBW. E sindikato ta di nos tur, ”e presidente nobo di AFBW a menshoná. Nòmber di e miembronan di direktiva nobo ta: Bradley Wanga komo tesorero, Mirella Girigoria Walters- sekretaria, Gregory “Luty” Martines, Mario Rudolf Francees ta miembro di direktiva i Cherel Kwidama komo e presidente nobo.


text: Diabierna atardi un grupo masha grandi di manifestantenan a reuni banda di Sala di Corte di Prome Instancia pa di eynan cana bay Parlamento. Esaki cu e solo meta di vocifera nan malcontento y cu nan peticion pa un cambio pa e asunto di abuso di mucha ya cu awor mas y mas abuso di mucha a bin ta tumando lugar y e gobernantenan no ta cumpliendo cu nan tarea di sali na defensa di nos muchanan. Na nan yegada na parlamento a hiba palabra y a sigui despues pa lesa e manifiesto cual na final a ser entrega na Presidente di Parlamento. Un manifestacion cual a conta cu un gran grupo di persona preocupa cu e ferviente deseo di e pueblo pa bini cu un cambio pa locual ta trata abuso di mucha riba nos isla.


text:
Diaranson mainta a drenta informe di un accidente grave na e crusada di lus di trafico na Palm Beach, mesora a dirigi polis y ambulans na e sitio. Na yegada a bin constata cu aki ta trata di un accidente unda un pickup Isuzu lo a dal den banda di un v-car Kia Picanto cu no a dune preferencia riba e crusada. E impacto tabta basta fuerte y a manda ambos vehiculo bha for di caminda. E Kia Picanto a bay pega bou di un mata di kwihi. Presencia di cuerpo di bombero a ser pidi na e sitio pa asina por yuda na saca e heridonan for di e Kia Picanto. Ambulans a presenta na e sitio y a brinda asistencia medico na e tres persona nan herida. y a transporta tur 3 pa hospital pa mas tratamento medico.
0 thoughts on “Accidente pa falta di prefencia na e crusada di luz di trafico na Palm Beach cu 3 herido y un di nan pega den auto”
-
Kí pasa e polis fresco ey ???
Wel 24Ora mihor boso kumpra un Nokia45 ÓF stop di bai atende ku e accident nn y laga pueblo ignorante meskos ku e polis ey !!!


text:
Investigacion Archivistico
Pa haci investigacion archivistico (p.e. investigacion di famia y documentonan) por haya asistencia di e Seccion di Servicio di ANA. E investigacion ta wordo haci dor di e peticionario y si mester haya documentonan, por pidi asistencia.
E documentonan mas bieu y fragil por wordo mira solamente den nan version digital.
Por saca potret di documentonan, pero mester pidi permiso na personal di ANA y ta prohibi pa usa flash.
Pa haci investigacion archivistico mester tene cuenta cu e reglanan existente.


text:
Negoshi di casino, no ta manera antes. E biaha aki Cool Casino a keda declara pa Huez bancarota. Esaki te casino cu ta keda den Rui Palace Hotel.
Por lo menos 30 trahador cu te februari utimo tabata cobra subsidio di salario, pero aworaki nan ta riba caya, den sentido formalmente nan relacion di trabao lo caba p’e curator cu Hues a nombra.
Ta un hecho si, cu e casino aki t’esun cu mas a haye den problema. Awor e sindicato, FTA lo canalisa e proceso pa SVb paga nan añanan di servicio, cual ta cesantia, cu tin un proceso cu ne. Den lapso di menos di un aña, ta 3 casino a sera nan portanan. Loke nifica cu un grupo grandi di trahador a keda sin trabao,
Casinonan cu a sera nan portanan ta Excelsior Casino, Eagle Casino y awor Cool Casino. Y asina mes tin mas ainda cu ta den situacion financiero malo, cu por sera un ora pa otro.


text:
Pronóstiko di tempu pa Kòrsou i bisindario bálido te djamars mainta 06:00 o.l., 11 di yüli 2017.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 11 di yüli 2017.
Kompilá: djaluna 10 di yüli 2017, 05:00 o.l. (09:00 UTC).
Tempu: Awe mainta temporalmente por bira hopi nublá ku algun áwaseru lokal. Mas lat den dia leve te parsialmente nubla i generalmente seku. Den oranan di mainta tin chèns pa algu di áwaseru kòrtiku.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:17 i ta baha 19:05 o.l.
Bientu: For di prinsipalmente direkshon moderá te basta fuerte; forsa 4 te 5 (20 te 39 km/ora, 11 te 21 nudo). Espesialmente durante di dia de bes en kuando fuerte; forsa 6 (40 te 50 km/ora, 22 te 27 nudo).
Situashon general: Awe mainta temporalmente mas nubia lo pasa den nos region i okashona algun áwaseru lokal. Mas lat den dia no ta antisipá nubia signifikante riba nos region p’esei un wer seku lo sigui prèvalese. Den oranan di mayan mainta de bes enkuando humedat na nivelnan mas abou di atmósfera por oumentá i okashoná algu di áwaseru.
Kondishon di laman: Trankil te moderá ku altura di olanan entre 1 i 2 meter (3 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djárason mainta: Por lo general parsialmente nublá i lokalmente por kai un òf mas áwaseru durante oranan di mainta.
Meteorólogo: Thomas.
E próksimo boletin di tempu lo wòrdu publiká djaluna 17:00 o.l. (21:00 UTC).


text:
DEN HAAG – Cuater dia largo e parlamentarionan di Aruba, Corsou y Hulanda a reuni riba e futuro di Reino. Sinembargo, kico ta e beneficio di e encuentronan aki?
Den e hal di Eerste Kamer, e sala parlamentario mas bieu di mundo, nos ta papia cu Marisol Lopez-Tromp (POR) di Aruba. E ta na haltura di e opinion publico cu ta exisisti riba e encuentro interparlamentario di reino (IPKO). Biahamento den business class, compensacion financiero, nochinan den hotel. E ta costa basta y no ta dunando suficiente resultado concreto.
“Antes e tabata asina”, Lopez-Tromp ta bisa. E tin mas cu 20 aña den politica y ta un di e miembronan cu tin mas aña sinta den parlamento. “Antes IPKO tabata mas tanto un plataforma pa bringa pa relacionnan estatal. Den e ultimo añanan el a crece den algo mas: nos ta buscando e colaboracion.”
“Pero pa politiconan na Den Haag tuma decisionnan corecto, bo mester mustra nan e berdad di con e ta na nos islanan. Esaki tambe bo mester haci cara cara”, e ta haya. “Y manera nan ta critica nos, parlamentarionan di Hulanda tamba ta haya comentario ora nan ta bin nos banda.”
Antes
Ultimo añanan IPKO tabata marca cu incidentenan. Miembro di PVV Hero Brinkman a acusa e minister Rubiano Croes di ta un gañado y asina delegacion di Hulanda a mand’e cas.
Ronald van Raak (SP) tabata di opinion cu Helmin Wiels (PS) defunto mester papia mas positivo di Hulanda, despues nan a kita 1 biyon euro di debe di Corsou.
Y con a bay e aña aki? “No tabatin bringamento y asina tur cos ta caba lihe. Mi no ta haya cu e biaha ki e midi ta poni halto eora”, asina Van Raak ta comenta. “Mester frega pa nos tuma pasonan hunto.”
Tras di cortina
Locual esunnan cu ta sigui e livestream pa publico no ta mira ora e reunion oficial ta para, ta cu diferente miembro di e delegacionnan di e islanan y Hulanda ta busca otro den gang di Tweede Kamer sea den e restaurant pa miembronan den Eerste Kamer.
Nan ta papia den horea y evalua con e otro partidonan nan pensamentonan ta riba cierto asuntonan. Colaboracion entre e parlamentonan ta e enfoke awor cual tambe nan ta confirma durante e conferencia di prensa.
“E ta hopi importante pa nos wak otro den wowo cierto momentonan y bisa: tende, di kico nos ta papia realmente?”, asina Antje Diertens (D66) ta bisa. Su relacion cu e islanan a ‘mehora siguramente’ pa motibo di e encuentronan, e ta haya. Un ehempel con cos ta bayendo den bon direccion ta e noticia cu D66 a afilia su mes como partido ruman di e partido Rubiano MEP cu ta den gobernacion awor.
Pero e ta duna su frutanan?
Banda di ‘bon contacto’, IPKO a mehora hopi como cu e nivel di contribucion di parti di e islanan a subi, segun Diertens. “Awor e ta bay mas riba echonan substancia pa cientifica y cifranan di CBS.”
William Millerson (PAR) tambe ta haya cu e intercambio di informacion entre e parlamentonan a mehora hopi. Asina e islanan siguramente na e IPKO actual ta sinti cu nan a ricibi mas ‘siguransa y siguridad’ di parti di nan coleganan di Hulanda, dunando sosten pa atende e crisis di refugiado Venezolano.
Su colega di Corsou, esta Giselle Mc William (MAN) tambe ta papia di un ‘bon colaboracion’, pero: “Ami no ta asina hopi entusiast, pasobra mi ta sinti cu a bira tempo pa nos pone topiconan mas pisa riba agenda.”
“Nos a bay bishita Rotterdam Zuid por ehempel”, Mc William ta conta. “Ami a mira con e bario completo a mehora y muchanan ta bayendo exitoso. Esaki ta costa cienes di miyon euro. Nos no tin e fondo ni e experticio tin biaha. Con eora Hulanda por traha hunto cu Corsou riba e tereno aki?”
Reunion parlamentario sin forsa
Ricardo Croes (RED Democratico) di Aruba, tambe ta positivo. “Pero”, Croes ta bisa, “palabracionnan cu nos ta haci akibanda, ta keda no oficial hopi biaha. Nos ta traha duro pa yega na palabracionnan durante e encuentronan. Pero na Den Haag nan ta haya poder solamente ora Tweede Kamer mes ta bin cu un mocion despues. Esaki mester cambia.”
Ausencia di parlamentarionan
Algo cu ta keda remarcabel, ta e ausencia di miembronan di e delegacionnan durante reunionnan. Aruba si a participa na tur, pero varios miembronan di Corsou – kende a biaha specialmente pa Den Haag pa participa na e encuentronan – no a presenta tur ora.
Miembro di Tweede Kamer Van Raak ta ripara cu pa hopi miembronan di e islanan Caribense IPKO ta considera como un ‘obligacion’. Millerson kende ta presidente di parlamento di Corsou actualmente no por duna un motibo dicon tabatin miembronan ausente.
Unda Sint-Maarten a keda?
Mientras Corsou, Aruba y Hulanda ta buscando colaboracion, e parlamentarionan di Sint-Maarten no a presenta e aña aki. E motibo? Pasobra nan mester trata nan presupuesto.
Miembro di Tweede Kamer André Bosman (VVD) ta bisa cu e ta lamenta esaki hopi. “Esaki ta algo nan por a planea miho pues e ta nan escogencia pa keda afo. Fuera esaki, ya nan ta laat cu nan presupuesto, tipico.”
“Ami ta sinti falta di e contacto. Ora parlamentarionan ta haya cu Hulanda ta interveni mucho pisa, bin papia. Bin combersa cu mi y no den corant”, Bosman ta bisa. “Cos mag di frega, pero nos tambe ta bay bebe koffie, lunch hunto y anochi dal un cerbes por ta. Esaki por tambe ta e manera con nos por sali hunto for di asuntonan asina.”


text:
ORANJESTAD, Aruba: Cuerpo Policial Aruba, via su ekipo special yama “Flex-Team” a sigui cu nan accionnan riba caya, di cual nan a haci esaki den siman 39. Nan a topa cu aglomeracion di hende den e areanan di Manuelitos, Cirkle-K, Hotel Bacarat, area di vivienda den Noord, Madiki y Seroe Patrishi, unda cu man duro a trata nan. Banda di e localidadnan manera Lekker y De Olde Molen y Cas Casuela, a controla despues cu e luganan a cera y a core cu e hendenan for di sitio.
Flex-team a topa cu gruponan di hende banda di Eagle Beach, di cual nan tabata consumi alcohol cu musica halto. Polis a papia cu na y a core cu nan for di e sitio. Diadomingo anochi tabatin un grupo di persona cu musica duro. Te cu 11:00 PM ta tolera musica cu un volumen abou. Un biaha mas den e parkeerplaats di The Village tabatin un aglomeracion di hende y nan tabata consumi alcohol. A core cu nan for di e sitio y na mes momento Flex-Team a controla esunnan cu tabata mustra sospechoso.
E Flex-Team di Cuerpo Policial a sigui controla durante e Carubbian Festival y tur cos a bay trankil. Banda di Carolina Bar a stop un Kia Rio color oro pa tene control y aki a bin topa cu un tas preto cu un marihuana maler, hennep olie y pipa di marihuana. Polis di Flex-Team a confisca tur cos. Tambe a pasa controla den e area di Mabon y rond di Pacifico Restaurant.
Den oranan di marduga Flex-Team a topa cu un grupo di persona den e parkeerplaats di “Heart Music Aruba Cafe”. Aki nan a topa cu un Honda Fit shinishi y tabatin un homber para pafo y na momento cu el a mira polis, el a core bay for di e sitio y di biaha nan a bay su tras. Ora cu a logra gar’e, a nota cu su man robes e tabatin e cera pero tambe a mira cu un saco tabata sali. E persona a regresa na e auto y a tira e saco patras den e auto. A nota cu den e saco tabatin pildo berde y cu esaki tabata XTC.
Esaki a pone cu polisnan di Flex-Team a pidi e chauffeur pa baha for di e auto y a mira un saco di marihuana. A haya saco di XTC, marihuana y cocaina, pero tambe a haya 7 saco di substancia color ros cu ta parce MDMA (Molly). E polisnan di Flex-Team a detene R.D.C y A.J.W. den e caso di Landsverordening Verdovende Middelen (L.V.M).
A topa cu un homber burachi den Johan de Wittstraat pafo di e cas di prostituta cu ta bay na un bar ilegal. A detene y hib’e warda, unda el a keda cera.
Na diferente caminda a controla diferente auto y a topa cantidad di marihuana, saconan di cocaina, algun piedra di cocaina, sker, cuchiu y a tuma den beslag marihuana malers. E siman tabata basta keto, unda cu a luganan manera Cas Casuela, Cangrejo Bar, Lekker y Olde Molen tabata poco bishita.
Den resumen di e siman 39 di accion di Flex-Team tabatin como resultado: 71 control, tabatin 3 detenido, 2 caso di L.V.M y 1 caso di burachi.


text: Den un centro di bario na Corsou ya pa añanan caba tin un programa cu actividadnan di traimerdia. Esaki ta pa mucha di 6-16 aña di cual nan mayornan ta gana un entrada minimo of menos. E programa ta consisti di un mix di asistencia cu huiswerk, competencianan social, formacion y recreacion. Hopi di e muchanan tin problemanan social-social grandi. Pa e motibo aki tin tambe den e programa un trahado social y un sicologo. Despues di tanto aña exitoso, tin algun asunto cu mester wordo remplasa. Pa cu esaki e fundacion a entrega un solicitud pa compra di algun computer, printer y stulnan cu ta cera. Tambe tabatin mester di un contribucion di boluntario pa dos docente. Danki na e contribucion di e Samenwerkende Fondsen Cariben aki, e fundacion por sigui drei pa algun aña mas.


text:
Fe ta un di e cosnan mas importante cu Dios a siña nos cu semper nos mester tin. Cu fe tur cos ta posibel. Den bon y den malo. Pero ta tur ora nos tin e fe? Of ta solamente ora cu nos cay den desesperacion, nos ta pidi Dios pa aumenta nos fe? Y ora cos ta bon, nos ta lubida ariba Dios. Nos ta hasta bisa cu ta suerte nos tin cu cos ta bon. Lubidando cu tur cos ta bay segun plan di Dios. Bon y malo. Y cu nos fe, semper nos ta logra pa sigui Su caminda di felicidad.”….E hende cu Dios a haci husto den Su bista, pa medio di fe, lo biba..” (Rom , 17) Si algo a bay robes, no culpa Dios. Puntra prome con grandi nos fe ta. Pero nunca ta laat. Pidi Dios pordon pa tur pica. Y gradici’E. E dia bon y e dia malo. Pidi’E pa tur dia manda Spirito Santo pa aumenta nos fe.
Oracion: Señor pordona mi den momento debil cu mi a duda den mi fe den Bo. Manda Spirito Santo tur dia pa aumenta mi fe pa semper mi sigui cana ariba Bo caminda . Amen.
Esey ta cuminsa cu fe y ta sigui cu fe…” (Rom 1, 17)
Fe ta un di e cosnan mas importante cu Dios a siña nos cu semper nos mester tin. Cu fe tur cos ta posibel. Den bon y den malo. Pero ta tur ora nos tin e fe? Of ta solamente ora cu nos cay den desesperacion, nos ta pidi Dios pa aumenta nos fe? Y ora cos ta bon, nos ta lubida ariba Dios. Nos ta hasta bisa cu ta suerte nos tin cu cos ta bon. Lubidando cu tur cos ta bay segun plan di Dios. Bon y malo. Y cu nos fe, semper nos ta logra pa sigui Su caminda di felicidad.”….E hende cu Dios a haci husto den Su bista, pa medio di fe, lo biba..” (Rom , 17) Si algo a bay robes, no culpa Dios. Puntra prome con grandi nos fe ta. Pero nunca ta laat. Pidi Dios pordon pa tur pica. Y gradici’E. E dia bon y e dia malo. Pidi’E pa tur dia manda Spirito Santo pa aumenta nos fe.


text:
Geplaatst op 13 October 2017 dor di Ministerio Tráfiko, Transporte i Planifikashon Urbano
Trabounan di mantenshon na e “Parkeerplaats” di Colon!
Willemstad – Minister di Tráfiko, Transporte i Planifikashon Urbano sra. Zita Jesus Leito i Obra Públiko (OW) ta anunsiá ku entrante djaluna 16 òktober, ta kuminsá ku trabounan di mantenshon na e lugá di stashoná outo di Colon. E trabounan tin un durashon di dos siman, i durante di e trabounan di mantenshon tin diferente desviashon di tráfiko pa stashoná outo ku mester tene kuenta kuné den e área.
Shofùrnan di bus pa un temporada kaba tin ku hasi un ‘U-Turn’ dilanti di Colon despues ku a sera Hamelbergweg. E situashon aki no ta esun mas sigur den tráfiko i nan tabatin un kombersashon ku Minister den kual nan a trese nan preokupashon dilanti.
A yega na un palabrashon entre Minister di Tráfiko, Transporte i Planifikashon Urbano i e sindikatonan di shofùrnan di bus ku lo bai traha riba un solushon. Den preparashon di e proyekto aki a inkluí e palabrashon i ta kumpli pues ku petishon di shofùrnan di bus pa nan por lora di un manera mas sigur dilanti di Colon, subi e lugá di stashoná outo i sali parti pabou i sigui nan destino.
Tambe a kombersá ku e komersiantenan den edifisio di Colon pa splika nan e situashon. Realisando e proyekto di drecha e lugá di stashoná outo, ta hasi e aksesibilidat di kliente na e diferente espasionan den Colon mas fásil. Loke ta un balor agregá pa e komersiantenan. Durante di e trabounan, e stashonamentu di outo por tuma lugá normalmente pasombra no ta sera e espasio kompleto. Lo sera un parti kaminda ta traha i despues ta sigui e di dos parti. Di e forma aki, e inkumbinensianan ta limitá.
Na momento ku e trabounan ta tuma lugá tur negoshi ta keda aksesibel pa medio di un via indiká ku bòrchi.
E trabounan ta tuma lugá riba e lugá di stashoná outo parti pabou di Colon, ku ta di e edifisio di Colon te na e santana Protestant i di e edifisio antes di Chephacu te na KFC.
Lo repartí e trabou den dos fase loke ta nifiká ku ta sera e lugá di stashoná outo parsialmente pa hasi e trabounan i despues e di dos mitar. Na final di e trabou lo tin espasio pa algu mas ku 100 outo stashoná riba e tereno. E trabounan ta enserá ku lo drecha e kaya entre santana Protestant i e edifisio antes di Chephacu i hasi e kaya di dos direkshon pues por subi i sali for di e lugá di stashoná outo. Lo kita e asfalt bieu i kibra i pone nobo miéntras ku lo marka e lugánan di stashoná outo.
OW ta pidi tur usuario di e área pa sigui indikashonnan di bòrchi pa por stashoná outo. Tambe pa tene kuenta ku e trabounan ta tuma lugá durante dia. Si tur kos kana segun plan e trabounan ta finalisá den dos siman.
OW, kontratista CATSPATRAN NV i Kuerpo Polisial Kòrsou ta pidi indulgensia pa eventual molèster pa e kambio temporal. Pa kualke pregunta tokante e proyekto por tuma kontakto ku Obra Públiko via e number 433-4327, Whats app +5999511-8582 òf via di e-mail info.vvrp@gobiernu.cw.


text:
Maritsa Silberie ta kompartí un eksperensia kaminda nan a mira un hòmber grandi den Bario Nort di Saliña. Diferente persona a konta nan eksperensia, tokante ku nan a yega di mira e hòmbu grandi den Nort di Saliña, sinembargo tambe den e Bario di Rincon. No sa si ta trata di e mes un hòmber grandi na tur 2 área, sinembargo nan ta parse hopi idéntiko.
Silberie ta konta
“Tempu ku mi tabata chikitu nos komo nietunan tabata gusta bai sinta na kas di mi wela i welo, Huan i Maria Silberie. Mi tanta Chechi tabata biba ku su yunan serka mi welonan, mi tio Siso tabata biba djis pariba ei i nos a kaba sali for di kas di mi welonan bai biba poko mas na nort. Atardi bai kue anochi nos tur tabata gusta bai bishita mi welanan pa nos sinta huntu i papia ko’i loko dilanti di porta.
Dilanti di nan kas tin un stupi di betòn, i tur hende tabata saka stul for di den kas anto sinta pafó riba stupi. Nos komo mucha nunka tabata gusta sinta kara pabou, pasobra pabou di mi wela su kas tabata skur (e kas pabou di mi welanan no tabata tin hende ta biba aden i e kas blanku banda di dje tampoko) i esei tabata duna nos masha miedu. E kura di mi welanan parti pabou tabata di yatu.
Un dia a toka Manolo i ami su bùrt pa sinta kara pabou riba stupi. Pa kolmo e dia ei koriente a bai. Sintá ta papia, direpente mi a mira un hòmber ta pasa manera den e yatunan, e tabata kana di sùit bai nort. Su pianan tabata mes largu ku e yatunan paso mi no por a mira su pianan, solamente mi por a mira su bachi pretu i e tabatin un sombré riba su kabes. Mi a spanta i no por a bisa nada. Mi bista a keda di lòk riba e hòmber grandi. Sí mi tabata pensa ku Manolo tambe mester a mira e hòmber grandi ei. Direpente koriente a bini i mi por a papia. E promé kos ku a bisa tabata: ‘Manolo abo tambe a mir’e?’ For di e dia ei nunka mas mi a sinta kara pabou riba stupi serka mi welanan,”Silberie a konta.
Si abo ta deseá di konta algu straño ku bo a eksperensia, por tuma kontakto ku Fittipaldi Pietersz na number di telefon:7905999 òf “What’s App”.


text:
KRALENDIJK – E trabou pa kita retraso serka e hóbennan di e unidat di SGB, Liseo Boneriano ta kana den bon direkshon. For di òktober 2020 a inisiá ku lèsnan èkstra, pa kombatí e retraso. Djarason 13 di yanüari a kuminsá ku entrega di kuminda pa e hóbennan, asina hasi e situashon mas kómodo na nan bienestar.
Ernest Comenensia, kende ta Kordinadó di e proyekto ‘Kombatishon di retraso’ na Liseo Boneriano a bisa ku e proyekto tin un durashon di 1 aña, ku e meta pa eliminá e retraso. For di awor nan ta haña kuminda tra’i mèrdia. E hóbennan ta bini skol for di mainta i ta keda skol te 5:30 atardi. Hulanda a duna oportunidat i nos a probechá di esaki pa drecha e situashon. Aparte di e tres siman ku skol tabata será debí na e problema di CoViD-19, ta yuda e hóbennan kende tambe tin sierto vak ku no ta stabil. Nan tin oportunidat pa drecha loke nan no ta bon den dje. Tin bon koperashon di mayor i e hóbennan pa tuma parti na e lèsnan èkstra. 16 dosente di liseo ta partisipá na e proyekto ‘Kombatishon di retraso’. 8 dosente ta simplemente tuma parti na e lèsnan èkstra, kende no ta di Liseo Boneriano. Pues 24 dosente ta forma parti di e proyekto menshoná. 215 hóben ta aktivo ku e lèsnan èkstra.
Interesante ta ku e direktor di unidat Liseo Boneriano Barbara Sol, tambe a hinka su skouder tras i e proyekto i e mes ta para den klas duna lès. Pues di ámbos partido e motivashon pa mehorashon tei. Potrèt ta ilustrá e hóbennan na skol.


text: KRALENDIJK – Djasabra último 17 aprel 2021, algun miembro di Sv La Fama a yega Fèlt Pariba i kuminsá hinka e promé stakanan pa den siman aki di 19 aprel 2021, sigui hinka mas staka pa djasabra 24 aprel 2021 ku Dios su poder, hala waya pa sera e kurá pa por kuminsá fokùs riba drechamentu dje fèlt pa treinennan por sigui. Un danki ta bai na diputado di deporte sr. James Kroon, ku a hinke skouder bou di esaki, meskos ku sr. Ludwig Balentin di Federashon Futbòl Boneriano, pa Sv La Fama por a haña e stakanan i waya pa por sera e fèlt den un kurá. Manera Sv La fama a bin ta mustra foi komienso, e ekipo tin miembronan ku un kurason pa ku e bario di Rincon i restu di Boneiru.Praktiká futbòl i hasi algu ku ta kumbiní nos kada unu. No solamente nan ekipo so, pero un i tur. Ku esaki den futuro ku Dios ke, tin un kompleho deporte ku bida i Salú, kaminda un i tur por hasi deporte teniendo nan mes na reglanan ku lo keda stipulá pa asina por mantené e kompleho deportivo, mirando ku hopi bia ta grita pa lugánan pa hasi deporte, ta haña e fasilidatnan pero no sa di mantené esakinan. Un danki ta bai tambe na e spònser di shirtnan di Sv La Fama ku ta Krioyo paint, señor Arnold de Jong ku a opsekiá bibidanan pa refreská garganta durante e trabounan. Tambe e sr. Robby Winklaar ku a tende dje trabounan di djasabra 17 aprel ultimo i yuda koperá pa e boluntarionan por a haña algu èkstra pa refreská garganta. La Fama ta kontrolá bon pa hopi persona no ta na fèlt n’e mésun momentu durante e trabounan i ta sòru partí e gruponan pa e trabounan por kana. Un danki na Benito Koffie dje empresa “ECHO RINCON” ku ta bai yuda ku un mashin ku ta klaba e stakanan mas lihé. Nan tur ta ku un kurason pa e bario di Rincon. Esei ta di apresiá, pasobra huntu nos ta krea algu pa nos mes i esnan ku ta sigui nos mañan. Esaki di akuerdo ku sr. David Molina presidente di Sv La Fama.


text:
Tag Archives: servicio di SVb
Aplicacion Sosten Financiero Kwartaal 4 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di cuatro kwartaal di 2021 ta di 22 di october te cu 28 di october, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Vacatura Dokter di Control
Interupcion di Servicio Sistemanan di SVb
En conexion cu mantencion riba nos sistemanan di IT, tur servicio online di SVb lo wordo interumpi mañan diasabra 4 september, for di 11:00 AM te cu 5:00 PM. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por… Mas Informacion
Aplicacion Sosten Financiero Kwartaal 3 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di tres kwartaal di 2021 ta di 15 di juli te cu 20 di juli, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Interupcion di Servicio Sistemanan di SVb
En conexion cu mantencion riba nos sistemanan, tur servicio online di SVb lo wordo interumpi riba: Diahuebs 8 juli 2021, entrante 3:00 PM. Despues di 3:00 PM nos sistemanan di Webportaal, AO Online, MiSVb y MiPensioen no por wordo habri pa algun ora di mantencion. Nos ta ofrece nos disculpa pa cualkier inconveniencia cu esaki… Mas Informacion
Vacunathon #2
Join e Movecion, diasabra 22 y diadomingo 23 mei! Haya bo di 2 shot y hiba un friend, colega of famia pa su prome shot! Corda trece bo carchi di AZV of paspoort. Pa mas informacion bishita https://www.arubacovid19.org/post/vacunathon-2
Interupcion di Servicio di MiSVb
En conexion cu mantencion riba nos portal di MiSVb, e portal di MiSVb no ta den funcion awe 28 april entrante 4:00 PM. Trabaonan di mantencion lo dura te cu 19:00 PM. Durante e oranan aki nos sistema di MiSVb no por wordo habri. Nos ta ofrece nos disculpa pa cualkier inconveniencia cu esaki por… Mas Informacion
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Dialuna 19 april 2020; di 12:15 PM pa 12:45 PM. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
RECORDATORIO: Aplicacion Sosten Financiero Kwartaal 2 2021
Awe ta e ultimo dia cu por aplica pa Sosten Financiero pa Empresa Chikito y Mediano pa e di dos kwartaal di 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero a ricibi un notificacion di SVb cu mas informacion. E pago… Mas Informacion
Aplicacion Sosten Financiero Kwartaal 2 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di dos kwartaal di 2021 ta di 15 di april te cu 19 di april, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion


text:
Door di habri e lista di rekisito di DIMAS (Lijst vereisten EA Inwonende dienstbode) bo ta haya sa locual cu bo mester trece
Permiso pa estadia temporal pa haci trabao di cas, biba den cas
Descripcion
Un persona cu ta haci trabao di cas y cu ta keda biba na e cas unda cu e lo traha, ta bin na remarca pa un permiso temporal pa estadia y trabao cerca e doño di trabao ey, basta cu e persona y e cas ta cumpli cu cierto condicion.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Ta cobra Awg. 65,- ora di entrega e peticion. E suma pa e permiso ta Awg. 1.200,-. Esaki ta SIN e suma di deposito.
Cuanto tempo ta dura pa hay'e?
Ta dura 10 siman pa trata bo peticion.


text:
Fin di aña ta pa celebra
Poco dia mas falta pa nos bisa aña 2014 ayo y yama 2015 un bon bin. Na Aruba ta nos custumber di haci esaki cu hopi tiramento di klapchi pa core cu e fucu bieu. Grandi y chikito ta disfruta tirando klapchi di diferente tamaño y di tur color. Klapchi sigur ta trece hopi alegria pero tambe por trece hopi tristesa y dolor si no tir’e cu cautela y segun su indicacion. Departamento di Salud Publico conhuntamente cu Comision Vuurwerk ta sigui conscientisa comunidad riba e uzo corecto di klapchi y kico comunidad mester tene cuenta cu ne ora di bay cumpra klapchi.
· Muchanan bou di 12 aña di.edad no por cumpra klapchi
· Cumpra klapchi cu no ta mas bieu cu 2 aña bieu (di aña 2011 ya caba ta prohibi pa bende)
· Cumpra klapchi adecuado pa edad di cada mucha
· Semper cende klapchi cu mecha di cende
· No cumpra ni cende klapchi cu bo no sa kico e ta bay haci
· Supervisa muchanan chikito na tur momento
· No laga klapchi na alcance di mucha
· No tira klapchi si bo ta bou influencia di alcohol of droga
· No tira klapchi den direccion di otro persona, animal of den vecindario directo di hospital, IMSAN of cas di hende grandi
· Uza earplugs si e zonido ta mucho duro
· Tene cuenta cu e concentracion di huma di klapchi por afecta salud di personanan delicado di salud.
Teniendo na cuenta cu klapchi por ta peligroso y tirando esaki conscientemente nos lo habri un aña nobo feliz sin ningun incidente. Corda semper cu fin di aña ta pa celebra, no pa lamenta. Feliz aña nobo comunidad henter ta deseo di Departamento di Salud Publico.


text:
Trabounan a bira mas hopi y ta pesey mes Centro di Bario Brazil ta habri e oportunidad atrobe pa expande e cantidad di miembro pa directiva den e diferente sección y tarea. Por ehempel pa miembro di directiva tin mester di personanan pa afilia den directiva diario, deporte y tambe comisarionan. Tambe mester di varios boluntario pa yuda den e diferente comicion y actividadnan.
Centro di bario Brazil semper tin bon ambiente pero nos falta hende pa duna un man.
Pa mas informacion por yama Chico Harms cell: 5946862 of Metlon Arrindell cell: 5926336
Di antemano danki den nomber di directiva di C.B.B


text:
Aruba Bank a patrocina e Kids & Youth Christmas Song Festival 2020
Oranjestad, Aruba – 15 di december 2020: Aruba Bank ta sigui promove arte y cultura por medio di su patrocinio di “Kids & Youth Christmas Song Festival”.
Un total di 21 mucha a forma parti di e festival, den 3 categoria: di 4 pa 7 aña, di 8 pa 11 aña y di 12 pa 17 aña. Meta di e Festival di Canto aki ta pa no laga nos cancionnan di Pasco na Papiamento conoci como cancionnan di Pasco Clasico bay perdi.
Entre nan nos por menciona: Ora Solem, Den un Stal, Bon Bini niño keri, Keto Keto Keto, A nace un Niño, Awe t’un dia grandi y tambe dunando oportunidad pa cancionnan di Pasco nobo riba mercado por medio di propio composicion. Unico rekisito pa por a participa na e festival aki, ta cu e cancion mester ta di Pasco y den idioma Papiamento.
E acostumbrado All Star Band, bao di encargo di e conocido Danny Koolman, a compaña e muchanan. Tin di remarca cu e banda a sa di demostra durante tur e ocho añanan aki un amor inmenso pa mucha y semper tin e pasenshi pa sa di guia cada un di e participantenan.
E banda a consisti di e siguiente musiconan: Danny Koolman, Diego Henriquez, Julius Martines, Jeff Gomez, Otmar Manuela, Muki Greaux y Randy Koolman. Sin laga afo e coristanan Nicole Martines-de Kort, Janaika Henriquez y Sharline Hernandis.
Pabien na organisadornan y participante!


text:
Kralendijk – Anualmente, riba 12 di ougùstùs mundu kompleto ta selebrá dia internashonal di hubentut. Na aña 2009 Nashon nan Uní a adoptá un resolushon proklamando un dia Internashonal di Hubentut i a hasi un yamada na gobièrnunan i organisashonnan relevante na tur nivel pa pone atenshon na e posishon di hóbennan riba e fecha aki.
Gobièrnu di Boneiru ta rekonosé e balor grandi di nos hóbennan Boneriano i ta pone atenshon na desaroyo i posishon den nos komunidat. Nos hóbennan a demonstrá hopi talento riba diferente area, manera deporte, músika òf arte of riba tereno empresarial. Ta importante pa ofresénan e oportunidat pa desaroyá e talentonan aki i asina kontribui na desaroyo general di nos isla. Pa e motibu aki resientemente Entidat Públiko a revisá su maneho pa hubentut. Den próksimo tempu lo traha huntu ku partnernan stratégiko pa duna kontenido na e plan aki den praktika. Pa Entidat Publiko Boneiru ta importante tambe pa duna partisipashon na hóbennan mes den e proseso aki. Huntu ku ministerionan konserní i gruponan ku ta representá hóben, lo investigá e mihó manera pa duna mas partisipashon na hubentut den asuntunan ku ta toka nan bida i nan futuro.
Además Gobièrnu di Boneiru ta trahando riba proyektonan konkreto pa mehorá e posishon di nos hóbennan i salbaguardiá nan derechonan. Por ehèmpel ta trahando pa halsa kalidat di akohidanan di mucha i hasi esaki pagabel; pa konsientisá hóbennan di e importansia di kome saludabel i bebe sifusiente awa; pa desaroyá aktividatnan pa hóbennan di tur edat i pa mehorá e servisio na mayornan ku tin mester di sostén den edukashon.
Por último, ta importante pakada ken kutin un mucha of hóben den su bida, para ketu na e ròl importante ku nan tambe tin den e hóben su bida. Laga nos kada un sea un modelo pa nos hóbennan i asina krea lidernan aun mas fuerte pa futuro.
Pabien na nos hóbennan riba nan dia!


text:
KRALENDIJK – E agrupashon musikal di momentu na Boneiru “Fenty Music“ pa un temporada no tabata aktivo ku presentashon pa motibu di e pandemia di Covid-19. Radio Live 99.9 FM a risibí e informashon ku ensayonan a ranka sali pa e promé presentashon den un forma maestral despues di Covid i e agrupashon ta pendiente pa drenta studio di grabashon.
E pandemia di Covid 19 a pèrkurá pa kambionan tambe den e agrupashon. E popular kantante Jurnick Clarenda a informá maneho di Fenty Music ku e no ta forma parti mas di e grupo. Clarenda: “Den pasado ya mi a despedí di e front di Fenty Music komo ku mi a lanta mi propio grupo krioyo “JC & Friends”. Pero despues maneho nobo di Fenty a aserkámi pa bin yuda. Den bida ta yega un momentu kaminda bo mester skohe i esei ta mi kaso. Mi tin un proyekto na kaminda ku JC & Friends i komo doño i kara di e grupo, mi a skohe pa dediká mi tempu na mi propio grupo.
Radio Live99.9 FM mesora a buska kontakto ku Janou Troeman di Fenty Music kende a konta ku enbèrdat Jurnick a menshoná ku e tin algu otro pa bai hasi i a despedí di un dia pa otro.”Nos no a spera esaki i mester a respetá su desishon. Esaki a pone ku mesora maneho di agrupashon musikal Fenty a kuminsá ku búskeda pa un remplasante. Tabatin algun opshon riba mesa entre otro Jordie Felida, Luigino ‘Luis Moka’ Molina i un persona mas. Jordie ta un talento skondí. Un tremendo kantante, sinembargo nos a skohe pa Luigi. Molina lo bai djòin e frònt di Fenty huntu ku Zahid Frans i Gerald Alberto.
”Nos a papia riba diferente punto i a yega na firmamentu pa Luigi forma parti di Fenty Music. Luigi no ta un deskonosí ku Fenty. Na tres okashon el a partisipá ku Fenty den Festival di Tumba. Dos biaha el a keda komo promé finalista i di tres biaha el a resultá Rei di Tumba kompañá pa Fenty Music. Luigi ta esun ku ta bai pèrkurá pa e ambiente ‘kaya kaya’ durante nos presentashonnan. E ta sigui ku ‘Foyan Boyz’ tambe loke e mes a menshoná i a pone bon kla na momentu ku el a firma pa forma parti di ‘Fenty Music’. Luigi ta un persona ku hopi talento ‘un diamante’ loke nos a tuma nota di dje. Djis un poko guia, e ta bai ta un Luigi nobo ku tremendo aktuashon.
Farandula di Boneiru i moveshon den e mundu aki ta sigui kayente. Radio Live 99.9 FM ta disponé di un informashon ku un integrante mas di agrupashon musikal Fenty Music a gradisí pa e por a forma parti di e grupo, i e lo no ta huntu ku nan mas. Ta trata di e konosido trompetista Philip Bernabela. No ta konosí kiko ta plan pa futuro pa Bernabela, ku el a tuma e desishon pa stòp di forma parti di e agrupashon musikal ku ya pa hopi tempu e ta forma parti di dje.
E promé presentashon di Fenty Music lo ta dia 25 awor, i riba e dia aki Luigi ta debutá ku nos. Despues nos tin otro presentashon dia promé di ougùstùs durante ‘Taste of Bonaire. Tin mas presentashon pendiente i Fenty Music ta kontinuá ku su presentashonnan despues di ‘Covid-19’.
Pronto nos ta drenta studio di grabashon. Nos tabatin un kantika kla pa graba, sinembargo awor nos mester prepará e kantika pa Luigi kanta pa e bai radio,” Janou Troeman a konta Radio Live99.9FM